Asyik saman sana sini, netizen persoal bila kerajaan nak selesai masalah rakyat

Tindakan menyaman musuh politik tidak disenangi netizen (pengguna media sosial) dan mempersoalkan bila kerajaan akan mula menyelesaikan masalah rakyat seperti yang dijanjikan sebelum ini.

Pengguna media sosial mengkritik kerajaan baharu Pakatan Harapan (PH)-Barisan Nasional (BN) apabila mula mengambil tindakan terhadap musuh politik dengan menyaman sana sini, terbaharu Menteri Besar (MB) Kedah Datuk Seri Sanusi Muhammad Nor disaman Perdana Menteri Datuk Seri Anwar Ibrahim.

Rata-rata pengguna media sosial meluahkan rasa tidak puas hati terhadap tindakan kerajaan PH-BN yang dilihat cuba menyekat kebebasan rakyat bersuara dan cuba menekan pihak lawan dengan tindakan undang-undang hanya kerana mereka sudah menjadi pemerintah.

Orang ramai membidas pemimpin kerajaan sedia supaya fokus mencari jalan menyelesaikan masalah rakyat khususnya melibatkan kos sara hidup yang semakin membebankan, isu banjir yang sedang melanda beberapa negeri dan meningkatkan semula kedudukan ekonomi negara.

“Saman sana, saman sini, mungkin esok harga minyak turun,Harga telur turun? … Hoi hoi ya hoi… Rakyat sentiasa memerhati.. Nanti papa saman awak,” kata pengguna Facebook, Muhamad Haji Noh di ruang komen artikel ‘Anwar saman MB Kedah’ yang disiarkan Sinar Harian.

Pengguna Facebook, Mohd Noor Basiran pula berkata, “Jadi PM setakat nak tunjuk belang, baik tak payah la Nuar (Anwar). Sikit koyak, sama macam macai-macainya.”

“Rakyat pula patut saman hang, kerja bohong saja… Tak terima perasuah konon,” kata pengguna Facebook Wan Tiey.

Seorang lagi pengguna Facebook, Muhd Ariff pula berkata,”Ya, saman semua… Fokus pada saman orang daripada masalah rakyat. Hidup YB.”

Setakat ini, di ruang komen artikel tersebut sudah mencecah hampir 6,000 lebih komen lebih daripada pengguna media sosial yang memberikan reaksi terhadap tindakan Anwar tersebut.

Majoriti pengguna media sosial mengkritik Anwar dan kerajaan yang dilihat terlalu sibuk menyaman musuh politiknya daripada mengambil langkah proaktif dalam menyelesaikan banyak isu yang sedang dihadapi negara.

Pelbagai isu dibangkitkan oleh rakyat dalam media sosial, antaranya berhubung harga telur ayam yang tinggi dan juga kekurangan bekalan, harga minyak yang tidak turun, kos sara hidup, isu banjir dan banyak lagi yang menjadi keluhan dalam media sosial setakat ini.

Namun, kebelakangan ini isu yang menjadi tumpuan pihak kerajaan sebaliknya dalam memberi tekanan terhadap musuh politiknya dan tiada pengumuman yang diambil oleh kerajaan dalam menyelesaikan masalah dibangkitkan rakyat secara umumnya.

Terdahulu,Anwar selaku plaintif memfailkan saman di Mahkamah Tinggi Alor Setar, Kedah itu pada Selasa melalui firma guamannya, SN Nair & Partners dengan menamakan Sanusi sebagai defendan tunggal.

Bagaimanapun, Sanusi menyatakan ucapannya ketika kempen PRU itu adalah berkaitan sejarah Anwar sebelum ini yang turut terbabit dalam isu moral.

“Jumpa di mahkamah lah… kita kisahkan tentang sejarah,” katanya dalam laporan media sebelum ini bagi mengulas saman dikemukakan Anwar terhadapnya semalam (13 Disember 2022) berhubung ucapan yang didakwa kononnya berbaur fitnah dalam satu kempen ceramah ‘Jelajah PN Best Tambun’.


Siri mesyuarat UMNO hari ini, langkah pecat Zahid sudah berjalan

Beberapa pemimpin UMNO kelihatan tiba di ibu pejabat parti itu di Pusat Dagangan Dunia (WTC) di sini bagi menghadiri beberapa siri mesyuarat termasuk mesyuarat Biro Politik UMNO dan Mesyuarat Majlis Tertinggi UMNO (MT).

Maklumat awal dalaman diterima Agenda Daily, perkara utama yang bakal dibincangkan adalah bagaimana untuk meminta Presiden UMNO, Datuk Seri Ahmad Zahid Hamidi berundur secara terhormat dan langkah seterusnya jika beliau masih berdegil enggan melepaskan jawatan.

Antara yang kelihatan dan tiba seawal 11 pagi ialah Naib Presiden UMNO Datuk Seri Mohamed Khaled Nordin, Ahli MT Datuk Seri Ab Rauf Yusoh dan Setiausaha Kerja UMNO Datuk Mohd Sumali Reduan.

Turut hadir Pengerusi Barisan Nasional (BN) Sabah Datuk Seri Bung Moktar Radin, Pengerusi Badan Perhubungan UMNO Selangor Tan Sri Noh Omar, Pengerusi Badan Perhubungan UMNO Terengganu Datuk Seri Ahmad Said serta dua lagi Ahli MT iaitu Datuk Seri Johari Abdul Ghani dan Datuk Ahmad Jazlan Yaakub.

Setiausaha Agung UMNO Datuk Seri Ahmad Maslan menerusi ciapan di Twitter beliau malam tadi memaklumkan parti itu akan mengadakan mesyuarat Biro Politik UMNO pada tengah hari, diikuti mesyuarat Majlis Tertinggi UMNO pada 3 petang.

Turut dijadualkan berlangsung hari ini adalah mesyuarat Dewan Tertinggi BN pada 8 malam.

Berdasarkan keputusan rasmi yang diumumkan Suruhanjaya Pilihan Raya (SPR) sehingga 4.30 pagi tadi, BN hanya memperolehi 30 kerusi pada Pilihan Raya Umum ke-15 (PRU15).

Semalam Pengerusi BN, Zahid berkata parti itu menghormati keputusan rakyat dalam PRU15 serta menganggap ia satu isyarat besar kepada gabungan politik itu selain sedia menjadi jambatan bagi mengukuhkan hubungan baik antara Semenanjung dengan Sabah dan Sarawak.

Zahid berkata pada masa sama, BN juga bersedia mengetepikan perbezaan sentimen sesama ahli parti sebelum ini dan dalam masa terdekat, akan memberikan tumpuan mengembalikan kekuatan parti terutama dalam menangani cabaran semasa serta lebih memahami keperluan generasi baharu.

Keputusan rasmi yang dikeluarkan SPR menunjukkan Pakatan Harapan (PH) memenangi 76 kerusi, manakala parti gabungannya DAP di Sarawak mendapat lima kerusi dan MUDA menang satu kerusi, menjadikan keseluruhan 82 kerusi Parlimen diperoleh gabungan itu.

Gabungan Perikatan Nasional (PN) dan PAS pula memperoleh 73 kerusi Parlimen selepas masing-masing menang 51 dan 22 kerusi, diikuti Gabungan Parti Sarawak (22), Gabungan Rakyat Sabah (enam), Warisan (tiga), Parti Bangsa Malaysia (satu) dan calon Bebas (dua).


PH belum buat keputusan berhubung penggunaan lambang, pembahagian kerusi: Anwar

Pakatan Harapan (PH) masih belum membuat keputusan muktamad berhubung isu lambang yang digunakan dan juga pembahagian kerusi sesama rakan parti komponen dalam Pilihan Raya Negeri (PRN) Johor nanti, kata Datuk Seri Anwar Ibrahim.

Ketua Pembangkang itu berkata perkara tersebut masih diperingkat perbincangan dan hanya akan diputuskan selepas mencapai kata sepakat sesama parti dalam PH.

“Kita akan bincang lagi (mengenai logo), walaupun orang sudah biasa dengan logo PKR, namun esok PH akan putuskan selepas bermesyuarat dengan pimpinan PH dan Johor.

“Berkenaan calon, kita ada orang muda, berpengalaman, wanita dan kita masih melihat kesesuaian di setiap kawasan sebelum diagihkan jumlah kerusi setiap parti yang akan bertanding,” katanya dipetik laporan media hari ini.

Presiden PKR itu menjelaskan PH akan membincangkan lebih lanjut berhubung pembahagian kerusi dalam mesyuarat yang akan diadakan esok.

“Kita juga belum putuskan jumlah kerusi setiap parti pembangkang dan kemungkinan esok ada satu lagi mesyuarat bagi membincangkan hal itu (jumlah kerusi) bersama parti kemponen,” ujarnya.

Dalam pada itu, Anwar juga menyatakan kebimbangan sekiranya syarat yang ketat dikenakan semasa PRN Melaka yang lalu berulang di Johor kerana ia akan menyukarkan mereka untuk berkempen.

“Kita juga bimbang dengan prosedur operasi standard (SOP) yang mengekang kebebasan seperti yang berlaku di PRN Melaka tempoh hari.

“Dia (UMNO) nak Pilihan Raya tapi kebebasan disekat (SOP) dan ini yang mereka gunakan untuk kita menemui rakyat dan ini terbukti semasa PRN Melaka dulu,” ujarnya.

Katanya lagi, kita akan menghadapi masalah kerana Suruhanjaya Pilihan Raya (SRP) seperti memilih untuk membisu.

“Mereka (SPR) sepatutnya lebih memberikan kebebasan untuk bersuara dan jika ini dilaksanakan (tiada kempen terbuka), ia amat tidak adil untuk kami.

“Kami (PH) tetap mempertahankan prinsipkebebasan bersuara untuk memberi keadilan sama rata kepada parti bertanding,” katanya lagi.


Indonesia tak benar pesakit Omicron jalani kuarantin di rumah

Pemerintah Republik Indonesia tidak membenarkan mana-mana individu yang dijangkiti varian baharu Covid-19, Omicron, menjalani kuarantin kendiri di rumah atau kediaman.

Langkah itu bertujuan menghalang varian berkenaan merebak dalam kalangan ahli keluarga dan komuniti, disebabkan Omicron adalah varian yang paling pantas menjangkiti dan menular.

Jurucakap Kementerian Kesihatan Republik Indonesia (KKRI) Dr Siti Nadia Tarmizi dilaporkan berkata semua individu yang dijangkiti varian Omicron diasingkan di kemudahan disediakan, bukan kuarantin sendiri.

Dasar semasa tidak membenarkan mana-mana kes positif Omicron untuk mengasingkan diri, katanya.

Menurutnya, kerajaan menjangkakan kemungkinan lonjakan kes Omicron pada penghujung Januari yang boleh membawa kepada gelombang sengit tetapi dalam jangka masa yang pendek.

Indonesia sebelum ini melaporkan jangkitan baharu melibatkan varian Omicron di seluruh negara itu meningkat tiga kali ganda dalam tempoh seminggu, dengan kira-kira 90 peratus daripadanya adalah kes import.

Peningkatan itu sekali gus menyebabkan pemerintah republik berkenaan merayu rakyatnya supaya menangguhkan sementara keluar negara untuktujuan melancong.

Sehingga Ahad, jumlah jangkitan melibatkan varian Omicron mencecah 414 kes, berbanding 136 pada akhir Disember, lapor Kementerian Kesihatan Republik Indonesia (KKRI).

Kebanyakan kes adalah warga Indonesia dan mereka yang telah diberi vaksin sepenuhnya, menurut Dr Siti Nadia sambil menambah sebilangan besar pengembara yang diuji positif Omicron pulang dari Turki, Emiriah Arab Bersatu dan Arab Saudi.

Orang ramai perlu berwaspada bagi mengelakkan gelombang ketiga Covid-19 melanda, katanya.

Beliau berkata penyebaran Omicron di Indonesia terus meningkat sejak kes pertama disahkan pada 16 Disember 2021.

Indonesia sering menyaksikan lonjakan jangkitan selepas cuti umum, termasuk cuti Hari Raya pada Mei 2021 apabila berjuta-juta penduduk mengabaikan amaran rasmi kerajaan dan mengembara di seluruh kepulauan Indonesia.

Jangkitan dan kematian kemudian melonjak, hospital dipenuhi pesakit sehingga kekurangan bekalan oksigen, sementara kakitangan kesihatan pula semakin keletihan. Ia adalah gelombang kedua Covid-19 di negara itu selepas gelombang berskala lebih kecil pada Januari dan Februari.

Hari ini, banyak wilayah di Indonesia telah beransur-ansur kembali ke arah kehidupan yang normal selepas negara itu berjaya mengawal keadaan.

Seperti di negara lain, jangkitan Omicron di Indonesia kurang teruk tetapi lebih mudah menular, sementara pakar epidemiologi Windhu Purnomo dari Universiti Airlangga memberi amaran bahawa setiap kes yang dikesan hanya sebahagian kecil yang boleh dilihat daripada situasi atau masalah yang jauh lebih besar dan belum muncul.

Kebanyakan yang dijangkiti adalah tanpa gejala atau menunjukkan simptom ringan, dan tidak melaporkan kepada pihak berkuasa atau mendapatkan rawatan.

Dr Windhu memberitahu radio Elshinta yang berpangkalan di Jakarta: “Terdapat begitu banyak kes Omicron yang belum dikesan.” – Agensi


Bantuan banjir, kerajaan PH-BN dibidas jangan amal politik sempit: Penganalisis

Kerajaan campuran Pakatan Harapan (PH)-Barisan Nasional (BN) digesa tidak mengamalkan politik sempit dengan mengenepikan pemberian bantuan banjir kepada kerajaan negeri Kelantan dan Terengganu.

Penganalisis politik, Dr Zaharul Abdullah menyifatkan langkah kerajaan campuran PH-BN menyalurkan bantuan banjir menerusi Jabatan Pembangunan Persekutuan (JPP) sebagai tidak wajar kerana ia dilihat sebagai alat politik kerajaan pusat.

“Kerajaan Pusat juga perlu menyalurkan bantuan pembangunan secara terus kepada kerajaan negeri walaupun berada di bawah pembangkang, bukannya melalui JPP.

“Meskipun penubuhan JPP ada justifikasi, tetapi ia lebih dilihat sebagai alat politik Kerajaan Pusat.

“Mengambil semangat Kerajaan Perpaduan dan Federalisme, peranan JPP perlu dihadkan dan sebahagian besar bantuan pembangunan perlu disalurkan terus kepada kerajaan negeri pembangkang,” katanya dipetik laporan BH.

Penganalisis Universiti Malaysia Terengganu (UMT) itu juga membidas langkah kerajaan PH-BN itu sebagai membelakangkan semangat federalisme yang termaktub dalam Perlembagaan Persekutuan dan menggesa supaya Perdana Menteri ‘cakap serupa bikin’.

“Tindakan ini menunjukkan Kerajaan Perpaduan tidak menghayati semangat Federalisme. Ia menunjukkan sistem negara kita kekal bersifat ‘quasi-federal’ iaitu hubungan pusat dan negeri yang tidak seimbang di mana kuasa menumpu kepada Kerajaan Pusat.

“Ya, ia bercanggah…reformasi hubungan Pusat dengan negeri juga sangat tertumpu kepada Sabah dan Sarawak melalui usaha merealisasikan peruntukan serta semangat MA63.

“Keadilan juga perlu diberikan kepada negeri Kelantan dan Terengganu yang lebih ketinggalan dari segi pembangunan,” katanya lagi.

Beliau mengulas pendedahan kerajaan negeri Kelantan yang tidak menerima bantuan banjir RM50 juta yang diumumkan Perdana Menteri, Datuk Seri Anwar Ibrahim, sebelum ini.

Menteri Besar, Datuk Ahmad Yakob, dilaporkan berkata sebaliknya bantuan banjir itu disalurkan oleh kerajaan Pusat kepada JPP Kelantan.

Nasib sama dihadapi Kerajaan Terengganu, apabila peruntukan mangsa banjir di negeri itu disalurkan menerusi JPP negeri berkenaan.


PM ucap Selamat Hari Bapa

Perdana Menteri, Tan Sri Muhyiddin Yassin, hari ini, mengucapkan Selamat Hari Bapa kepada semua insan yang bergelar bapa.

Menyifatkan bapa sebagai golongan yang sering menjadi wira, model dan inspirasi kepada anak-anak, beliau berkata, bapa pastinya telah melakukan terbaik dalam mendidik serta membesarkan anak masing-masing.

“Kepada semua yang masih ada bapa, hargai mereka selagi mereka ada. Sentiasalah berdoa agar mereka diberikan kesihatan yang baik dan dipermudahkan urusan masing-masing.

“Kepada yang telah tiada, semoga Allah mencucuri rahmat ke atas roh mereka yang telah banyak berkorban demi membesarkan anak-anak.

“Sekali lagi, kepada semua bapa di luar sana, Selamat Hari Bapa!,” katanya dalam hantaran di laman Facebooknya.


Pemandu rempuh Vellfire hingga 4 maut ada 7 rekod jenayah dadah

Jenazah empat beranak yang maut dalam nahas di Bentong, Pahang semalam, dikebumikan dalam satu liang lahat di Tanah Perkuburan Islam Mukim Panchor, Pengkalan Chepa, 9.50 pagi tadi.

Nahas kira-kira jam 3.10 petang semalam menyebabkan guru Bahasa Inggeris Sekolah Kebangsaan (SK) Aring, Gua Musang, Raihan Mohamad, 43, serta tiga anaknya Ahda Dalili Mohd Nazri, 14, Ahmad Muaz, 7, dan Ahda Imtinan, 4, meninggal dunia di tempat kejadian.

Siasatan awal polis berdasarkan maklumat saksi kejadian mendapati, pemandu pikap Nissan Navara berusia 44 tahun itu dipercayai melanggar lampu isyarat merah sebelum merempuh kenderaan mangsa dari hadapan di Kilometer 2 Jalan Lebu-Mempaga, Bentong.

Siasatan juga mendapati pemandu Nissan Navara terbabit memiliki tujuh rekod jenayah lampau berkaitan dadah.

Terdahulu, jenazah tiba dengan van pada jam 8.30 pagi dan disembahyangkan di Masjid As-Siddiqin, Panchor Kota Bharu yang diimamkan sendiri oleh suami mangsa, Mohd Nazri Hamid, 44.

Memetik Bernama, Mohd Nazri berkata beliau hanya sempat mendengar arwah isteri menyebut Allahu Akbar sebelum dirempuh. Berita berkaitan

Mohd Nazri, yang juga guru di sekolah sama berkata ketika kejadian, mereka sekeluarga dalam perjalanan dari rumah di kuarters kediaman guru di sekolah itu pada jam 10 pagi menuju ke Kuala Lumpur untuk menghadiri kenduri anak saudara kepada Allahyarham isterinya di Kajang yang akan berlangsung pada hari ini.

Menurutnya, perjalanan itu turut diiringi abang iparnya yang menaiki kereta jenis Mitsubishi Pajero bersama dua anaknya lagi Ahda Fasihah, 11, dan Ahmad Awaz, 12, yang terselamat dalam kejadian itu.

“Ketika tiba berhampiran lencongan di Sungai Koyan, ada sebuah treler terbalik sekali gus membuatkan perjalanan tergendala sekitar 30 minit. Selepas itu, saya meneruskan perjalanan untuk ke Karak-Kuala Lumpur dan ketika itulah kenderaan yang dipandu saya dirempuh oleh sebuah pacuan empat roda Nissan Navara yang dipercayai melanggar lampu isyarat merah.

“Kejadian itu menyebabkan isteri dan tiga anak kami tercampak keluar dari kenderaan…saya tidak sempat berbuat apa-apa dan tidak nampak kehadiran kenderaan itu di hadapan kereta kami,” katanya.


Polis New York tangkap suspek tembak di stesen keretapi bawah tanah

Seorang suspek lelaki disyaki bertindak melepaskan tembakan di dalam kereta api bawah tanah di Brooklyn, New York sudah ditahan pihak berkuasa.

Polis bandar New York berjaya mengesan dan menangkap Frank R. James, individu yang disyaki melepaskan lebih 30 das tembakan dalam stesen kereta api bawah tanah yang sesak pada Selasa baru-baru ini.

Suspek berdepan pertuduhan keganasan kerana mengancam nyawa orang awam, jika disabitkan kesalahan akan dijatuhi hukuman penjara seumur hidup, kata pendakwa.

James, 62, ditahan di Timur Manhattan pada Rabu, kira-kira 30 jam selepas insiden tembakan yang berlaku di 36th Street, Brooklyn.

Walaupun tiada mangsa yang terbunuh, namun 10 orang dimasukkan ke hospital selepas cedera terkena tembakan, manakala 19 orang awam lagi mengalami kecederaan lain.

Penyerang melepaskan tembakan sekurang-kurangnya 33 kali dan membaling bom tangan asap di dalam kereta api yang sesak itu.

Saksi tembakan menyifatkan lelaki bersenjata itu sebagai seorang lelaki rendah, berkulit gelap dan memakai jaket pembinaan hijau dan baju kelabu.

Van itu dikesan di hadapan sebuah bangunan pangsapuri di West 3rd Street tidak jauh dari rangkaian pusat beli-belah Kings Highway di kejiranan Gravesend, kata pegawai kanan penguat kuasa undang-undang.

Pegawai itu juga berkata bahawa pistol telah ditemui di dalam stesen kereta api bawah tanah.

Pihak berkuasa belum mengeluarkan nama suspek, mahupun motif serangan itu. Tetapi seorang lagi pegawai tinggi polis berkata bahawa serangan itu dilihat telah dirancang dan tidak menunjukkan tanda-tanda berpunca daripada sesuatu yang spontan seperti pertikaian di dalam kereta api. – Agensi


Kes turun lagi, enam kematian

Jumlah jangkitan harian Covid-19 di seluruh negara dalam tempoh 24 jam semalam (Jumaat, 29 April 2022), terus turun dan kekal di bawah 3,000 kes, lapor Kementerian Kesihatan (KKM).

Data laman sesawang CovidNow yang dikemas kini jam 7 pagi tadi menunjukkan sebanyak 2,579 jangkitan baharu dikesan semalam, berbanding 2,935 yang dicatat pada Khamis.

Jumlah itu menjadikan kumulatif positif kini mencecah 4,445,897 kes, dengan 5,360,061 pesakit telah sembuh, 35,542 kematian direkodkan dan 50,294 kes masih aktif.

Seramai 48,924 pesakit Covid-19 kini menjalani kuarantin di rumah; 34 ditempatkan di PKRC; 1,258 dimasukkan ke hospital; dan 78 dirawat di unit rawatan rapi (ICU) dengan 50 daripadanya memerlukan alat bantuan pernafasan.

Data laman sesawang Guthub pula menunjukkan daripada kes baharu itu, 1,715 melibatkan penerima dos penggalak vaksin Covid-19; 518 (penerima dua dos); 263 individu (tidak divaksinasi); dan 83 kes lagi belum lengkap vasinasi.

Hanya dua negeri sahaja yang mencatat peningkatan jangkitan harian semalam membabitkan Sabah sebanyak 46 kes berbanding 36 pada Khamis, dan Perlis (sembilan kes, lima pada Khamis).

Selangor kekal mencatat jangkitan tertinggi semalam iaitu sebanyak 1,180 kes, manakal terendah direkodkan di Labuan iaitu satu kes.

Sementara itu, enam lagi pesakit meninggal dunia di hospital akibat komplikasi Covid-19 semalam, menjadikan kumulatif meningkat kepada 35,542 kes, termasuk 7,521 kes kematian di luar fasiliti kesihatan.

Selangor merekodkan tiga kematian semalam, manakala Perak, Sabah, dan Terengganu masing-masing mencatat satu kematian.


Dunia lepasi 300 juta kes Covid-19

Ia mengambil masa lebih setahun untuk dunia merekodkan 100 juta kes positif Covid-19 pertama, dan kira-kira enam bulan untuk mencapai angka 100 juta yang kedua.

Seratus juta ketiga muncul dengan lebih pantas. Hanya dalam tempoh hampir lima bulan, kerana masih ramai penduduk dunia sama ada di negara kaya atau miskin, kekal tidak divaksinasi, sementara kemunculan varian baharu pula meningkatkan lagi jumlah jangkitan.

Kiraan kes, walaupun tidak sempurna, telah menjadi pengukur utama sepanjang pandemik, penanda aras bukan sahaja untuk kerajaan yang melaksanakan langkah-langkah mitigasi tetapi juga untuk individu yang cuba melihat ancaman dalam komuniti mereka sendiri.

Namun melepasi 300 juta kes positif – yang direkodkan pada Khamis (6 Januari 2022), menurut Pusat Sains dan Kejuruteraan Sistem di Universiti Johns Hopkins – datang apabila semakin ramai pakar berpendapat bahawa sudah tiba masanya untuk berhenti memfokuskan kepada angka kes.

Setakat ini, varian baharu Covid-19, Omicron, kelihatan memberi jangkitan teruk kepada sebilangan kecil yang dijangkiti berbanding versi varian sebelumnya, dan kajian menunjukkan bahawa vaksin masih menawarkan perlindungan terhadap jangkitan teruk.

Walaupun kes meningkat lebih cepat berbanding sebelum ini – Amerika Syarikat (AS), Australia, Perancis dan banyak negara lain mengalami lonjakan rekod jangkitan – kemasukan ke hospital dan kematian akibat Covid-19 meningkat dengan lebih perlahan.

Tetapi pakar bimbang bahawa peningkatan jumlah kes mungkin membebankan sistem penjagaan kesihatan yang sudah tegang akibat lonjakan sebelumnya.

Minggu ini, Dr Anthony Fauci, pakar penyakit berjangkit kerajaan AS, mencadangkan bahawa sudah tiba masanya untuk berhenti memberi tumpuan kepada mengira jumlah kes.

Apabila anda semakin jauh dan jangkitan menjadi kurang teruk, adalah lebih relevan untuk memberi tumpuan kepada kemasukan ke hospital,” katanya kepada ABC News pada Ahad.

Kira-kira 60 peratus daripada populasi dunia telah menerima sekurang-kurangnya satu dos vaksin Covid-19, tetapi hampir tiga perempat daripada semua suntikan telah diberikan di negara kaya di dunia, menyebabkan penduduk di bahagian Afrika dan Asia kekal terdedah dengan ancaman itu.

Di AS, kes harian meningkat lima kali ganda sepanjang bulan lalu, manakala kemasukan ke hospital meningkat dua kali ganda.

Di Perancis, purata kes harian meningkat empat kali ganda, manakala kemasukan ke hospital meningkat kira-kira 70 peratus dan kematian naik dua kali ganda, menurut Our World in Data di Universiti Oxford.

Manakala, di London, kerajaan terpaksa mengerahkan anggota tentera bagi membantu hospital yang kekurangan kakitangan akibat dijangkiti Covid-19, tatkalakes di negara itu terus melonjak.

Namun, jumlah kematian akibat Covid-19 yang diketahui setakat ini masih tinggi. Lebih 830,000 di AS; 620,000 di Brazil; dan hampir setengah juta di India. – Agensi


Assam gantung sementara internet elak penipuan peperiksaan kerajaan

Sambungan internet mudah alih di 24 daripada 35 daerah di India akan digantung selama empat jam selama tiga hari untuk mengelakkan penipuan ketika peperiksaan pengambilan untuk kakitangan kerajaan.

Gangguan itu berkuat kuasa dari 10 pagi hingga tengah hari dan dari 2 petang hingga 4 petang pada 21 Ogos lalu, 28 dan 11 September, walaupun pihak berkuasa masih belum membuat keputusan muktamad pada 11 September kerana hanya sebilangan kecil calon yang akan menduduki peperiksaan, lapor India Express.

Peperiksaan itu diadakan untuk mengisi 30,000 jawatan Gred III dan Gred IV dalam kerajaan Negeri Assam yang mana lebih 140,000 calon menduduki ujian.

Ketua Menteri Assam, Himanta Biswa Sarma sebelum ini dilaporkan menyifatkan peperiksaan itu sebagai yang “terbesar” seumpamanya untuk jawatan Gred III dan Gred IV.

“Ini bukan sekadar peperiksaan. Jika kita boleh masukkan 30,000 sepenuhnya atas merit, maka wajah kerajaan akan berubah,” katanya dipetik sebagai berkata, sambil memohon maaf kepada orang ramai atas kesulitan itu.

“Kami tidak mahu mengambil sebarang risiko… walaupun seseorang membocorkan kertas soalan di WhatsApp semasa peperiksaan, akan berlaku huru-hara,” kata Sarma.

Dalam satu perintah, kerajaan berkata ia mengambil langkah menyekat internet kerana pada ada unsur-unsur tidak bertanggungjawab menggunakan cara yang tidak adil menggunakan aplikasi mudah alih yang berbeza seperti Facebook, WhatsApp, Twitter dan YouTube.

“Kerajaan Assam tidak mahu berlaku sebarang kelewatan dalam proses peperiksaan yang mungkin berpotensi menimbulkan keraguan terhadap keadilan proses pengambilan pekerja,” kata perintah itu.

Ia menambah bahawa kerajaan telah meneliti perkara itu dan membuat kesimpulan bahawa demi kepentingan mengadakan peperiksaan pengambilan yang bebas, adil dan telus, adalah berhemat dan berfaedah untuk menutup semua kelemahan yang mungkin.

Ini termasuk melumpuhkan sementara sambungan internet mudah alih pada waktu peperiksaan.

Sumber memberitahu portal itu bahawa keputusan berkenaan diambil memandangkan sejarah penyelewengan dalam peperiksaan pengambilan di negeri ini.

“Perancangan awal adalah untuk mengekang perkhidmatan hanya di sekitar pusat peperiksaan, tetapi itu tidak menjadi.” – Agensi


Zahid kata rakyat Malaysia kini faham antara benar dan batil

Datuk Seri Ahmad Zahid Hamidi yang berdepan dengan 87 pertuduhan jenayah, termasuk rasuah, melibatkan jutaan ringgit mengakui bahawa rakyat Malaysia kini memahami antara kebenaran dan kebatilan, selain mampu membuat penilaian mengenai cerita-cerita bohong.

Seperti juga rakan baiknya Datuk Seri Najib Razak, Presiden UMNO itu mendakwa pemimpin Barisan Nasional (BN) telah dizalimi oleh kerajaan terdahulu, termasuk mengenakan tuduhan di mahkamah.

Dan, kebenaran yang disebut Zahid itu terbukti apabila sembilan hakim mahkamah di Malaysia – seorang hakim Mahkamah Tinggi; Mahkamah Rayuan (tiga) dan Mahkamah Persekutuan (lima) – telah mendapati Najib bersalah dalam kes penyelewengan RM42 juta dana SRC International Sdn Bhd.

“Hari ini rakyat Malaysia adalah masyarakat yang rasional dan mudah memahami antara kebenaran dan kebatilan. Tidak sukar mereka `membaca’ pembohongan itu,” kata Zahid dalam kenyatan di Facebook beliau, hari ini (3 November 2022).

Zahid yang digolongkan dalam ‘Kluster Mahkamah’ bersama beberapa pemimpin lain UMNO, juga memilih dirinya untuk mempertahankan kerusi Parlimen Bagan Datuk, dalam Pilihan Raya Umum Ke-15 (PRU-15) pada 19 November ini.

Bagaimanapun, tidak seperti Zahid, veteran UMNO Tan Sri Shahrir Samad, yang juga ‘Kluster Mahkamah’ tidak mahu bertanding dalam PRU kali ini dengan memberi alasan “mahu membersihkan dahulu namanya di mahkamah.”

“Adalah tidak adil untuk saya membiarkan pengundi Johor Bahru ‘membersihkan’ nama saya,” kata Shahrir dalam satu kenyataan setelah ramai yang bertanya sama ada beliau akan bertanding dalam pilihan raya 19 November ini.

Shahrir mungkin takut sekiranya beliau bertanding dan BN pula menang besar dalam PRU kali ini, maka kerajaan BN akan mendesak supaya kes terhadapnya itu digugurkan.

Pada masa sama, Naib Presiden UMNO yang juga Perdana Menteri Datuk Seri Ismail Sabri Yaakob memberitahu media bahawa semua calon BN bagi PRU-15 ini perlu menjalani tapisan, termasuk dengan jabatan agama, sebelum dibenarkan bertanding.

“Kita akan menyemak dengan polis, Suruhanyaja Pencegahan Rasuah Malaysia, Jabatan Insolvensi,” katanya.

Namun, UMNO tidak menyatakan untuk apa semakan dibuat di dengan pihak berkuasa itu, sedangkan Perikatan Nasional (PN) yang mengambil langkah sama, menyatakan individu yang mempunyai ‘kes’, termasuk kes mahkamah tidak akan dipilih menjadi calon PRU-15.

Mungkin inilah kebenaran dan kebatilan yang Zahid kata telah difahami oleh rakyat Malaysia sekarang ini.

Dalam kenyataan hari ini juga Zahid berkata:

“Semasa BN berusaha mengajak rakyat untuk bersama memulihkan negara pada PRU15, lawan BN tidak habis-habis menabur fitnah dan tipu daya sebagai bahan ‘kempen’.

“BN berusaha menyatakan kebenaran, mereka pula gigih menyebarkan ‘surat aku janji’ palsu yang kononnya perlu ditandatangani oleh calon UMNO.”

Pengerusi BN itu merujuk kepada ‘akuan akujanji’ baharu yang tular di media sosial di mana dalam surat itu antara lain menghendaki semua calon UMNO yang bertanding supaya setia dan patuh kepada arahan Zahid.

Kandungan utama surat tersebut adalah meminta semua calon UMNO dan BN menyokong Zahid sebagai Perdana Menteri sekiranya memenangi PRU-15 pada 19 November nanti.

Surat yang tular itu dikatakan ditandatangani oleh calon UMNO bagi Parlimen Lenggong, Datuk Seri Shamsul Anuar Nasarah, dan beliau semalam telah menafikannya.

Bagaimanapun, untuk mencari kebenaran sebagaimana yang disebut Zahid, Shamsul Anuar sepatutnya turut membuat laporan kepada polis berhubung surat yang mengaitkan namanya, supaya satu siasatan dapat dijalankan.

Tetapi sehingga kini, laporan polis tidak pula dibuat. Kebenaran atau kebatilan tidak dapat dibuktikan sekiranya pihak berkuasa tidak menjalankan siasatan kerana rakyat lebih percaya kepada undang-undang daripada hanya sekadar membuat penafian.


Gaji naik, harga barang boleh naik

Kenaikan gaji minimum kepada RM1,500 mungkin boleh menyebabkan harga barangan akan turut meningkat, kata Profesor Kehormat Universiti Malaysia Sarawak (Unimas) Datuk Dr Madeline Berma.

Beliau berkata kenaikan gaji minimum juga boleh menyebabkan kesan penggantian kerana apabila kenaikan harga barangan itu diserapkan, sering kali majikan atau pengusaha akan mengalihkan kos tambahan kepada pengguna.

“Oleh itu, ada yang tidak menikmati kenaikan gaji minimum tetapi secara makronya harga barangan naik.

“Bagi saya, isunya bukan sahaja mengurus kenaikan gaji minimum kerana yang terkesan adalah rakyat secara keseluruhannya. Isu ayam, telur, rantaian bekalan itu yang patut dibincangkan.

“Kesan lain ialah ada sesetengah majikan menyatakan bahawa ini adalah waktu terbaik untuk menggantikan pekerja dengan mesin atau teknologi baharu daripada terpaksa menanggung beban kenaikan gaji buruh,” katanya.

Beliau berkata demikian dalam program Ruang Bicara bertajuk ‘Kos Sara Hidup Naik, Gaji Masih Sama… Sampai Bila? – Pekerja Malaysia’ terbitan Bernama TV malam tadi.

Bagaimanapun, beliau tidak menolak kebenaran bahawa dari segi ekonomi, terdapat kebenaran apabila meletakkan wang di tangan pengguna atau individu akan menjana ekonomi kerana pendapatan itu akan dibelanjakan.

“Seperti yang saya sebut sebelum ini, sasarannya kena betul sebab ramai dalam sektor tidak formal berada dalam kalangan pendapatan rendah,” katanya.

Beliau berkata belum masanya untuk kenaikan gaji minimum kerana majikan ketika ini banyak yang bertahan atas dasar subsidi kerajaan.

“Kebanyakannya bertahan atas dasar subsidi kerajaan dan kita tahu subsidi upah ini akan berakhir tidak lama lagi. Saya lebih khuatir mengenai masa sebab kita memerlukan bisnes dari segi mikro, skala sederhana dan skala besar ini untuk pulih dahulu.

“Kos sekarang, kini kita tambahkan lagi kos buruh, dengan kos modalnya, belum cerita lagi rantaian bekalan yang tersekat-sekat. Bagi saya, kita harus benarkan dahulu perniagaan ‘bernafas’.

“Bagi saya, waktunya mungkin pada masa ini belum sesuai,” katanya.


Surat kedua YDPA Agong kepada kerajaan, apakah maksud sebenarnya?

Selepas kontroversi kenyataan semalam, nampaknya Seri Paduka Baginda Yang di-Pertuan Agong cuba memperbetulkan keadaan menerusi surat kedua yang tular dalam media sosial dan kali ini ia lebih bersifat peribadi bukan surat rasmi, yang boleh dibaca DISINI.

Ketua Pembangkang, Datuk Seri Anwar Ibrahim dan ejennya di Istana Negara – Dato ’Indera Ahmad Fadil Shamsuddin, Datuk Pengelola Bijaya Diraja – sudah merencanakan kononnya “serangan maut” atau “pukulan maut”.

Strategi tersebut seakan cuba memperlihatkan seolah Perdana Menteri Tan Sri Muhyiddin Yassin dan Perikatan Nasional membelakangi Agong dan bertindak tanpa persetujuan Agong.

Dalam surat terkini atau yang kedua Agong sedang tular, Seri Paduka menjelaskan kronologi peristiwa. Semua tahu kronologi peristiwa tersebut, bahkan Perdana Menteri sudah menjelaskannya menerusi kenyataan Pejabat Perdana Menteri semalam.

Surat Kebawah Duli Yang Maha Mulia agak panjang dan berkemungkinan pembaca tidak dapat memahami maksud yang cuba disampaikan.

Oleh itu, saya cadangkan terus baca ke perenggan pertama di halaman empat kerana itulah intipati “dukacita” Yang di-Pertuan Agong, ia kemudiaannya dibangkitkan dalam surat pertama semalam yang dibacakan Anwar di Parlimen.

Apa yang diperkatakan pada perenggan pertama di halaman empat adalah, “Beta menitahkan agar cadangan pembatalan Ordinan-Ordinan Darurat dibentang dan dibahaskan di Parlimen sebelum ditandatangani oleh Beta.”

Semua sudah jelas disini. Surat empat halaman yang menjelaskan kronologi peristiwa tidak penting. Yang penting adalah kesimpulannya. Dan kesimpulannya adalah Yang di-Pertuan Agong menitahkan atau memerintahkan agar pembatalan Ordinan Darurat dibentangkan dan dibahaskan di Parlimen sebelum menandatanganinya.

Itulah keseluruhan permasalahannya. Yang di-Pertuan Agong tidak mempunyai kuasa perlembagaan untuk menitahkan atau memutuskan perkara sedemikian. Adalah tidak berperlembagaan bagi Yang di-Pertuan Agong untuk menitah atau memutuskan perkara sedemikian.

Selain itu, ia bukan suatu masalah jika Yang di-Pertuan Agong enggan menandatangani pembatalan Ordinan Darurat. Mengikut pindaan perlembagaan 1994, tandatangan Agong tidak diperlukan.

Darurat atau tidak Darurat, Agong mesti mengambil nasihat Perdana Menteri. Darurat atau tiada Darurat, Agong tidak mempunyai kuasa budi bicara. Dan apa sahaja perintah atau perintah Agong tidak mengikat, dan Perdana Menteri tidak berkewajipan untuk tunduk kepada kehendak Agong.

Surat kedua ini yang menjelaskan urutan peristiwa tidak perlu dan tidak mengubah hakikat bahawa Agong mengambil bahagian dalam konspirasi untuk menjatuhkan pemerintah dan menggulingkan Perdana Menteri, Muhyiddin.

Mengapa Agong bertindak sedemikian, seperti yang dijelaskan dalam surat kedua ini, tidak relevan. Yang relevan adalah bahawa Agong bertindak di luar kuasanya, seperti yang dibenarkan oleh Perlembagaan Persekutuan Malaysia.


Pindaan Perlembagaan: Pilihan raya kecil jika ahli Parlimen lompat parti

Yang Dipertua Dewan Rakyat diberikan tempoh selama 20 hari untuk menjalankan siasatan dan mengesahkan berlaku kekosongan disebabkan seseorang ahli Parlimen telah melompat parti.

Selepas disahkan, Suruhanjaya Pilihan Raya (SPR) perlu mengadakan pilihan raya dalam tempoh 60 hari bagi mengisi kekosongan kerusi Parlimen setelah bekas wakil rakyat disahkan melompat parti, kata Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar.

Beliau memberi contoh, jika ada ahli Parlimen itu bertukar parti atau bagi wakil rakyat Bebas menyertai parti lain, maka SPR perlu mengadakan pilihan raya selepas disahkan oleh Yang Dipertua Dewan Rakyat.

Demikian antara proses yang akan dilakukan sekiranya Rang Undang-Undang (RUU) Larangan Ahli Parlimen Bertukar Parti, diluluskan Mesyuarat Khas Parlimen pada minggu pertama bulan Julai 2022, seperti yang dicadangkan kepada Perdana Menteri Datuk Seri Ismail Sabri Yaakob.

Mengulas lanjut, Wan Junaidi berkata mesyuarat Jawatankuasa Pilihan Khas Parlimen bilangan enam tahun 2022 bersetuju dan memuktamadkan draf RUU itu untuk dibentang serta dibahaskan di Dewan Rakyat.

“Jika dahulu ada cadangan tiga elemen undang-undang lompat iaitu orang lompat parti ke satu parti lain, ahli Parlimen Bebas masuk parti lain dan orang dipecat daripada parti.

“Namun, soal ahli Parlimen dipecat oleh parti menjadi kontroversi besar sehingga tidak disetujui oleh semua pihak.

“Selepas mengambil kira pelbagai pandangan, maka undang-undang itu kelak nanti mempunyai dua elemen utama iaitu ahli Parlimen keluar parti dan wakil rakyat Bebas menyertai mana-mana parti manakala satu lagi elemen iaitu ahli Parlimen dipecat parti yang merupakan draf asal tidak dimasukkan,” katanya menurut laporan Utusan.

Wan Junaidi berkata RUU itu hanya melibatkan pindaan Perlembagaan Persekutuan dan tiada undang-undang luar digubal untuk perkara berkenaan.

Oleh itu, katanya pembentangan RUU itu nanti juga menyaksikan tiga pindaan Perlembagaan Persekutuan dan satu penggubalan perkara baharu di bawah undang-undang tertinggi negara itu.

“Yang pertama kita akan pinda Perkara 10 yang membabitkan aspek kebebasan berpersatuan, seterusnya Perkara 48 (kehilangan kelayakan ahli Parlimen) di mana wakil rakyat melompat parti boleh bertanding dalam pilihan raya seterusnya.

“Selain itu, Perkara 160 berkenaan tafsiran parti politik dan Jadual Lapan iaitu bidang kuasa negeri bagi memberi ruang kepada kerajaan negeri memperkenalkan undang-undang lompat parti.

“Kita juga akan menggubal satu undang-undang baharu iaitu Perkara 49 yang memperincikan butiran dan proses berlaku selepas ahli Parlimen melompat parti,” katanya.

Selain itu katanya, undang-undang berkenaan hanya terpakai bagi ahli Parlimen secara individu melompat parti dan bukan secara blok parti.

“Contohnya parti A menyokong parti B untuk pembentukan kerajaan selepas pilihan raya maka undang-undang ini tidak terpakai,” katanya.


Kerajaan tiada pengaruh, guna kuasa tekan PN

PAS menyifatkan kerajaan hari ini hanya berkuasa namun tidak mempunyai pengaruh.

Sehubungan itu Naib Presidennya, Datuk Idris Ahmad berkata kerajaan menggunakan kuasa semaksimum mungkin untuk menekan Perikatan Nasional (PN).

“Kerajaan hari ini hanya mempunyai kuasa tetapi tidak ada pengaruh, tidak ada sokongan. Maka mereka akan menggunakan kuasa semaksimum mungkin untuk menekan PN.

“Mereka akan gunakan apa saja untuk melemahkan sokongan terhadap PN. Mereka boleh buat, boleh gunakan media, boleh guna macam-macam tapi silap mereka (apabila) berpolitik hari ini bukan zaman televisyen hitam putih,” katanya.

Beliau berkata demikian pada program Ceramah Gelombang Perikatan Nasional (PN) di Kuala Ketil, Kedah, malam ni.

Dalam pada itu, Idris yang juga Ahli Parlimen Bagan Serai menyeru rakyat menghantar isyarat melalui pilihan raya di enam negeri bulan depan untuk menurunkan Perdana Menteri, Datuk Seri Anwar Ibrahim dari tampuk kuasa di Putrajaya.

“Saya berharap rakyat di negeri Kedah terus memberikan keyakinan kepada PN dalam PRN nanti. Walaupun ini merupakan PRN yang terlibat enam negeri sahaja tapi keputusan enam PRN ini memberi kesan kepada suasana politik di peringkat Persekutuan.

“Sebab itu tuan-tuan perlu hantar satu isyarat, satu referendrum daripada rakyat untuk menjadikan PMX kepada ex-PM. Bukan benda yang mustahil,” katanya.

Idris turut mendakwa terdapat perubahan sokongan daripada kaum bukan Melayu terhadap PN.

“Hari ini graf sokongan orang Melayu Alhamdulillah. Orang India pun graf sokongannya Alhamdulillah semakin baik. Orang Cina pun berlaku sedikit perubahan, keraguan terhadap DAP kerana dulu mereka sebut jangan undi PN. Undi PN dapat Zahid. Tiba-tiba mereka undi PH dapat Zahid. Dulu mereka kata undi PN akan dapat BN tiba-tiba undi DAP-PH dapat BN.

“Orang Cina yang ada maruah, harga diri, moral dan akhlak tak boleh terima pemimpin yang pembohong, penipu seperti ini.

“Jadi Cina ada sedikit keraguan. Maka sebab itu di Pulau Pinang bukan satu benda yang mustahil…kalau betul strateginya…kalau sebelum ini orang Cina 95% memberi sokongan kepada PH maka kali ini mereka akan mengubah selera kerana mereka merasa ditipu oleh pemimpin DAP dan PH,” katanya.


Jemaah haji Malaysia bersiap laksana wukuf

Berbaki tujuh hari lagi sebelum Hari Wukuf dan bergerak ke Arafah pada Khamis, jemaah haji Malaysia mula melakukan pelbagai persediaan kerohanian.

Sesetengah jemaah melakukan ulang kaji tentang rukun dan wajib haji bersama rakan sebilik, menghadiri ceramah agama di maktab (penginapan) masing-masing dan ada yang berjumpa sendiri dengan petugas Lembaga Tabung Haji (TH).

Pengarah Operasi Bimbingan TH Ustaz Tengku Aziz Raja Abdullah berkata beliau sentiasa menasihatkan jemaah Malaysia agar menjaga kesihatan dan memperbanyakkan aktiviti ibadah ketika berada di Arafah, Muzdalifah dan Mina.

“Beberapa hari lagi, jemaah akan berangkat ke Arafah untuk laksana rukun haji iaitu wukuf…kemudian melaksanakan wajib haji dengan bermalam di Muzdalifah, seterusnya bergerak ke Mina untuk melakukan lontaran Jamrah Kubra serta bermalam di Mina.

“Untuk persiapan berangkat ke Arafah dari segi kerohanian saya tekankan supaya jemaah haji perbanyakkan doa kepada Allah, mengharapkan supaya Allah ampunkan dosa dan mempermudahkan perjalanan ibadah mereka,” katanya selepas mengadakan ceramah agama di bangunan penginapan dan ibu pejabat TH di Abraj Al Janadriah, di sini.

Selain itu beliau turut menyarankan jemaah haji agar melaksanakan ibadah di surau yang disediakan TH atau di bilik penginapan masing-masing ekoran keadaan cuaca panas bagi merehatkan diri sebelum tiba hari kemuncak.

Sementara itu, rata-rata jemaah yang ditemui pemberita melahirkan keterujaan untuk melaksanakan ibadah Rukun Islam Kelima itu dan berharap pergerakan mereka dipermudahkan.

Noorhisyam Yaakob, 43 berkata sejak tiba di Tanah Suci bersama isteri pada 18 Jun lepas, perasaannya sentiasa bercampur baur apatah lagi setelah dimaklum haji tahun ini adalah Haji Akbar, yang mempunyai kelebihan tersendiri.

“Perasaan ini sangat luluh…sejak dapat panggilan haji, hati ini sebak berbaur gembira. Jejak sahaja Madinah berasa syukur tak terhingga apatah lagi kami ini panggilan saat akhir.

Tak tergambar perasaan ini. Pada Hari Wukuf kelak, saya hanya mengharapkan reda Allah…diberi pengampunan,” katanya yang turut mengikuti program ceramah anjuran TH dari semasa ke semasa.

Selain itu, Mohd Khairul Hisham Mohd Daud, 42, berkata sebelum tiba Hari Wukuf, masih banyak yang beliau perlu tambah baik, apatah lagi baharu pertama kali melakukan ibadah itu.

“Ibu saya meninggal dunia ketika usianya 37 tahun dan masih muda…saya masih dibangku sekolah ketika itu. Tidak sampai hajat ibu nak ke Tanah Suci. Saya datang ke sini memang nak berdoa apa yang terbaik untuk ibu saya,” katanya yang kerap mengadakan perbincangan tentang hal ehwal agama dengan jemaah lain.

Seorang lagi jemaah Malaysia, Ahmad Safwan, 30, berkata beliau sentiasa menjaga kesihatan fizikal dan mental serta menghadiri banyak majlis ilmu berkaitan rukun dan wajib haji agar dapat melaksanakannya dengan baik.

Hasratnya, apabila tiba Hari Wukuf kelak, ia akan dimanfaatkan dengan berdoa untuk mendapatkan pengampunan dan keredaan, bukan sahaja untuk dirinya dan keluarga tetapi juga kepada rakan serta umat Islam yang lain. – Bernama


Kabinet kata pembangkang tak langgar MoU bila tolak SOSMA

UMNO menerima tamparan apabila Kabinet berpendapat penolakan pembangkang terhadap usul melanjutkan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA),  tidak melanggar Memorandum Persefahaman (MoU) Transformasi dan Kestabilan Politik.

Menteri Kesihatan Khairy Jamaluddin berkata mesyuarat Kabinet semalam telah membincangkan perkara itu dan mendapati Ahli Parlimen pembangkang tidak melanggar MoU yang dimeterai antara kerajaan dengan Pakatan Harapan (PH) pada September tahun lalu.

“MoU hanya terpakai kepada undang-undang atau RUU (rang undang-undang) yang boleh menyebabkan hilang kepercayaan kepada kerajaan. Itu hanyalah sama ada RUU perbekalan yang lebih dikenali sebagai bajet atau usul tidak percaya kepada Perdana Menteri.

“Kalau undang-undang biasa macam usul SOSMA dan lain-lain, saya rasa tidak tertakluk kepada MoU sebab ia tidak bermaksud bahawa sudah hilang kepercayaan kepada kerajaan cuma tidak setuju dengan peruntukan SOSMA, itu saja. Bukan menentang kerajaan,” katanya hari ini.

Rabu lalu, Dewan Rakyat menolak usul melanjutkan tempoh kuat kuasa Subseksyen 4(5) SOSMA untuk lima tahun lagi, selepas keputusan undian belah bahagian menunjukkan hanya 84 Ahli Parlimen menyokong, manakala 86 Ahli Parlimen tidak menyokong, selain 50 Ahli Parlimen tidak hadir.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar pada Khamis dilaporkan berkata MoU antara kerajaan dengan PH belum terbatal berdasarkan klausa 4.1 dalam MoU itu yang memperuntukkan perjanjian itu tidak terus tamat jika usul kerajaan tidak disokong.

Setiausaha Agung DAP yang juga Ahli Parlimen Seremban Anthony Loke pula dilaporkan berkata tindakan pembangkang tidak menyokong usul SOSMA itu tiada kena-mengena dengan MoU, yang menurutnya dalam MoU itu terdapat dua perkara sahaja iaitu pembangkang akan menyokong dan berkecuali dalam bajet dan undi percaya kepada perdana menteri.

“Semua RUU dan usul lain perlu dirunding dan bebas untuk kami mengambil pendirian seperti dalam kes SOSMA ini tiada rundingan dibuat sebelum dibentang dan kita bebas mengambil pendirian kita,” kata Loke.

Mengulas lanjut, Khairy berkata beliau difahamkan oleh pihak pembangkang bahawa keputusan tidak menyokong usul SOSMA yang dibawa Menteri Dalam Negeri Datuk Seri Hamzah Zainudin itu tidak membawa maksud mereka hilang kepercayaan kepada Ismail Sabri.

“Pembangkang pun sebut tidak bermaksud bahawa mereka menarik sokongan kepada MoU dan bermaksud hilang kepercayaan kepada kerajaan. Ini hanya kerana mereka tidak setuju dengan usul SOSMA itu sendiri, pelanjutan peruntukan penahanan 28 hari tanpa bicara,” katanya.

Bagaimanapun, beberapa Ahli Parlimen yang tidak hadir di Dewan Rakyat ketika itu, termasuk Presiden UMNO Datuk Seri Ahmad Zahid Hamidi kemudiannya bertindak mengecam pembangkang selain cuba menunjukkan kelemahan kerajaan sedia ada.

Zahid dalam kenyataannya juga mengatakan MoU yang ditandatangani itu adalah antara Kerajaan Perikatan Nasional (PN) dan PH. Berita berkaitan

Antara yang disebut Zahid dalam kenyataan hari ini ialah:

“Ini kerana, jika kita merujuk kepada Memorandum Persefahaman antara pihak Kerajaan (Perikatan Nasional) dan pembangkang (Pakatan Harapan), Perkara 3 dengan jelas menegaskan bahawa pihak pembangkang hendaklah bersetuju, atau berkecuali, dalam apa-apa usul yang dibawa oleh Kerajaan.”

Sebaliknya umum mengetahui dan tercatat dalam sejarah negara, MoU itu ditandatangani Perdana Menteri Datuk Seri Ismail Sabri Yaakob yang juga Naib Presiden UMNO bersama ketua pembangkang Datuk Seri Anwar Ibrahim, Setiausaha Agung DAP ketika itu Lim Guan Eng, Presiden AMANAH Mohamad Sabu dan Presiden Pertubuhan Kinabalu Progresif Bersatu (UPKO) Datuk Seri Wilfred Madius Tangau.


PN mampu tawan banyak kerusi : Eizlan

Pelakon dan pengarah, Datuk Seri Eizlan Yusof melihat peratusan keluar mengundi yang tinggi pada pengundian awal Selasa lalu menjadi isyarat awal rakyat benar-benar mahukan perubahan.

Malah beliau juga yakin dalam gelombang itu, Perikatan Nasional (PN) mampu menawan banyak kerusi pada pilihan raya negeri (PRN) di enam negeri pada Sabtu ini.

“Setiap kali saya turun berkempen memberi sokongan kepada calon-calon PN yang bertanding di DUN beberapa negeri, aura diberikan pengundi sangat positif,” katanya, lapor Sinar Harian.

Tambah Eizlan, gelombang kebangkitan rakyat semakin membara apabila parti lawan terus-terusan menyerang pimpinan tertinggi PN terutama dari parti PAS.

Katanya, pihak lawan boleh terus menyerang secara kotor figura seperti Tan Sri Annuar Musa, Datuk Seri Muhammad Sanusi Md Nor mahu pun Presiden PAS, Tan Sri Abdul Hadi Awang tetapi mereka lupa rakyat sedang memerhati dan bijak menilai siapa yang benar dan salah.

“Serangan demi serangan yang dilakukan pihak lawan sebenarnya menguatkan lagi sokongan rakyat kepada PN.

“Sabtu ini menjadi penentu dan saya menyeru semua yang layak mengundi supaya tunaikan kewajipan untuk mengundi,” katanya.

Sepanjang tempoh berkempen, Eizlan dilihat aktif memberi sokongan kepada calon PN antaranya Datuk Seri Rina Harun (Calon PN DUN Batu Tiga), Hilman Idham (Calon PN DUN Gombak Setia) dan Hanif Jamaluddin, calon PN bagi DUN Sungai Tua.


PAS yang tak berhasrat tamatkan kerjasama dengan UMNO

Shahril Sufian Hamdan yakin PAS tidak berhasrat untuk menamatkan kerjasama dengan UMNO yang terjalin dalam Muafakat Nasional (MN) walaupun spekulasi bertiup kencang hubungan antara kedua-dua parti itu bakal berkubur.

Hubungan UMNO-PAS dilihat tegang susulan keangkuhan kenyataan pemimpin UMNO semasa Perhimpunan Agung baru-baru ini, namun Ketua Penerangan UMNO itu berkata PAS sebaliknya masih memberikan komitmen mereka untuk mempertahankan kerjasama dalam MN.

“Saya ambil tafsiran yang paling positif iaitu daripada kenyataan Presiden PAS dan Timbalan Presidennya sebelum ini yang mana mereka menegaskan masih mahu mempertahankan dan memperkukuhkan Muafakat Nasional.

“Jadi, itu satu isyarat yang bagi saya menunjukkan apa sahaja pendirian PAS mengenai Bersatu berkenaan dengan PN (Perikatan Nasional), mereka tidak ada lagi hasrat untuk berpisah daripada UMNO,” katanya dipetik Bernama.

Kenyataan Shahril itu hadir selepas kritikan pedas Presiden PAS Datuk Seri Abdul Hadi Awang yang mengatakan parti itu menolak muafakat yang berpecah dan menyeleweng daripada MN.

Hadi juga berkata mereka menolak muafakat tanpa ada sikap bersatu serta kumpulan yang menunjukkan tiada kesetiaan kepada negara, dengan sifat melampau yang mencabar agama dan bangsa.

Mengulas lanjut, Shahril menaruh harapan agar kedua-dua parti berlapang dada serta tidak mengeluarkan kenyataan yang boleh mengeruhkan hubungan UMNO-PAS bagi merealisasikan agenda pada Pilihan Raya Umum ke-15.


Pemain industri yakin kerajaan setuju harga siling baharu gula

Pemain industri gula MSM Malaysia Holdings Bhd yakin kerajaan akan menetapkan harga siling baharu yang lebih komprehensif tidak lama lagi, sejak kali terakhir dinaikkan pada 2011.

Ketua Pegawai Eksekutif Kumpulan MSM Syed Feizal Syed Mohammad memaklumkan hasil libat urus pemain industri dengan kerajaan cadangan harga siling baharu itu mendapat reaksi positif.

Beliau berkata ketika ini harga gula bertapis borong domestik dihadkan kepada RM2.69 sekilogram.

“Anggarannya adalah sekitar 20 peratus kenaikan (dalam kos input) secara asasnya apabila anda menggabungkan semua kos input. Ini telah kami kongsikan kepada kerajaan.

“Gula adalah industri yang paling boleh bertahan berbanding yang lain.

“Sejak 2011 sehingga kini, kami hanya mengalami kenaikan bersih satu sen bagi sekilogram gula dan ia tidak berbaloi berbanding inflasi dan kos-kos lain,” katanya pada sidang media secara maya selepas Mesyuarat Agung Tahunan kumpulan hari ini, seperti dilapor Bernama.

Menurutnya pengeluar gula utama tempatan termasuk MSM dan Central Sugar Refinery Sdn Bhd (CSR) telah melaksanakan libat urus secara menyeluruh dengan beberapa kementerian dalam tempoh beberapa bulan lepas.

Beliau berkata, susulan daripada libat urus dan perbincangan yang dilaksanakan, pihak industri yakin kerajaan akan menetapkan harga siling gula baharu yang lebih komprehensif.

“Perkara tersebut sedang ditelitikan, dan setakat ini nampak ada sokongan positif, tetapi saya tidak mahu menjawab bagi pihak kerajaan. Terpulang kepada budi bicara kerajaan, dan dalam masa terdekat ini, mungkin kita mendapat maklum balas,” katanya.

Ditanya mengenai impak kenaikan harga gula kepada isi rumah, Syed Feizal berkata kenaikan tersebut tidak akan memberi kesan yang besar terhadap segmen itu.

Sebagai satu daripada inisiatif pengurangan, Syed Faizal berkata MSM telah melindung nilai harga gula mentah.


Pusat kasino Genting Highlands akan ditutup sepenuhnya malam ini

Semua operasi membabitkan kasino di pusat peranginan terkenal, Genting Highlands di Bentong akan ditutup sepenuhnya bermula tengah malam ini.

Ketua Polis Pahang, Datuk Seri Abd. Jalil Hassan berkata, pihak polis sudah mengarahkan pasukan pematuhan prosedur operasi standard (SOP) dari Ibu Pejabat Polis Daerah (IPD) Bentong melakukan pemantauan dengan segera.

“Buat masa ini, memang (kasino) masih beroperasi dan pusat itu akan ditutup tengah malam ini.

“Kita juga sudah arahkan pasukan pematuhan SOP untuk memastikan pihak terbabit mematuhi arahan dikuatkuasakan,” katanya lapor Utusan Malaysia.

Dalam pada itu Abd. Jalil berkata, kebanyakan premis lain di sekitar pusat peranginan itu sudah menghentikan operasi sejak seminggu lalu.

“Kita tidak mengeluarkan kompaun kepada mereka (pengendali kasino) kerana mereka mempunyai kebenaran untuk beroperasi sebelum ini.

“Kementerian Kesihatan pada 7 Mei lalu telah mengesan 16 daripada 28 pelancong dari Alor Setar, Kedah mengunjungi Genting Highlands dan telah didapati positif Covid-19.

“Namun kita tidak dapat dipastikan sama ada kumpulan pelancong terbabit mengunjungi kasino terbabit atau tidak,” katanya.

Jumaat lalu Menteri Pertahanan, Datuk Seri Ismail Sabri Yaakob mengumumkan SOP lebih ketat dikenakan terhadap sektor ekonomi, berkuatkuasa esok.


Kabinet putuskan terima kemasukan pelancong China esok, kata menteri

Ketetapan berhubung isu kemasukan pelancong asing khususnya dari China ke Malaysia akan diputuskan Kabinet esok, kata Dr Zaliha Mustafa.

Menteri Kesihatan itu berkata Kabinet akan membincangkan persediaan untuk menerima kemasukan pelancong China dalam mesyuarat esok, ditengah-tengah kebimbangan orang ramai akan berlaku lonjakan penularan Covid-19 jika dibenarkan pelancong dari negara republik itu masuk nanti.

“Insya-Allah, esok ada mesyuarat Kabinet dan saya sudah jumpa Perdana Menteri hari ini dan bentangkan semua fakta serta kemungkinan yang peroleh.

“Kita harap ada keputusan terbaik yang akan mengimbangi sudut sains dan data serta persepsi masyarakat

“Keputusan ini adalah keputusan bersama, R-naught (kadar belolehjangkitan) atau tidak adalah dari sudut data yang kita terima.

“Dari sudut kesihatan kita pantau, hari-hari saya di Pusat Kesiapsiagaan dan Tindak Cepat Krisis (CPRC) bagi memantau dan melihat data semasa, termasuk untuk negeri lain.

“Ini penting dilakukan bagi memastikan semua dalam keadaan selamat.

“Dalam taklimat yang diberi kepada Perdana Menteri, kita akan kekalkan apa yang dilakukan hari ini tetapi jika esok Kabinet ada pandangan lain, kita lihat keputusan terbaik,” katanya dipetik laporan BH hari ini.

Beliau berkata kerajaan akan meneliti daripada semua sudut aspek sebelum membenarkan pelancong dari China masuk ke Malaysia.

“Input membabitkan daripada semua pemegang taruh termasuk melihat aspek ekonomi, pelancongan dan keselamatan dalam negara.

“Kita tidak boleh beri pandangan lebih awal dan buat masa ni akan kekalkan apa yang kita lakukan sekarang,” katanya lagi.

Awal bulan lalu, China menamatkan dasar sifar-Covid bagi membendung wabak berkenaan dengan pembukaan semula sempadan negara itu.

Bagaimanapun, penamatan dasar itu turut menyaksikan peningkatan kes dan kematian di China akibat wabak yang disebabkan oleh subvarian Omicron, BA.5 yang lebih berbahaya.

Susulan itu, Malaysia menetapkan pengembara yang tiba dari luar negara perlu melalui saringan demam di pintu masuk antarabangsa (PMA) manakala sampel air kumbahan pesawat dari republik itu juga akan diambil.

Sampel akan dihantar ke Makmal Kesihatan Awam Kebangsaan (MKAK) untuk ujian rantai polimerase (PCR) dan seterusnya untuk penjujukan genom sekiranya positif Covid-19.

KKM juga mempertimbangkan keperluan vaksinasi penuh bagi pengembara dari luar, termasuk China sebagai syarat untuk mereka dibenarkan memasuki negara ini.


Zahid enggan ulas kenyataan Ismail Sabri isu UMNO dalam kerajaan PH

Datuk Seri Ahmad Zahid Hamidi hari ini (9 Februari) enggan mengulas kenyataan Naib Presiden UMNO Datuk Seri Ismail Sabri Yaakob yang mengatakan parti itu sekarang ini ‘dilanyak’ seolah-oleh pembangkang, walaupun berada dalam kerajaan.

Presiden UMNO yang dilantik Timbalan Perdana Menteri setelah membawa UMNO bekerjasama dengan Pakatan Harapan, termasuk DAP, menyerahkan kepada akar umbi parti untuk membuat penilaian.

“Saya tidak ada pandangan yang boleh menyanggah atau bersetuju dengan kenyataan itu.

“Jadi, kita serahkan kepada masyarakat terutama ahli-ahli UMNO untuk menilai sendiri perkara itu,” katanya ketika ditemui pada Majlis Perhimpunan Bulanan Kementerian Kemajuan Desa dan Wilayah di Putrajaya, hari ini, menurut laporan Utusan.

Beliau beranggapan kenyataan dibuat Ismail Sabri adalah situasi biasa yang selalu dinyatakan tokoh pemimpin yang telah hilang jawatan yang dipegang sebelum ini.

“Itu pendapat dia, selalunya begitu apbila seseorang atau mana-mana tokoh yang telah meninggalkan jawatan berpuluh tahun atau lima tahun, sembilan tahun atau 22 bulan, 17 bulan atau lebih 14 bulan.

“Malah, mereka merasakan bahawa kepimpinan yang diterajui mereka adalah terbaik dan selepas itu semua (pentadbiran baharu) tak baik,” katanya.

Sebelum ini, Ismail Sabri mendedahkan dirinya ditekan kepimpinan UMNO sendiri seolah-olah beliau bukan Perdana menteri daripada UMNO.

Ismail Sabri dilaporkan berkata, beliau menjelaskan UMNO hari ini tidak mendapat tempat yang baik dalam kerajaan pimpinan Pakatan Harapan (PH) kerana diberi hanya satu Timbalan Perdana Menteri dan lima menteri lain.

Ketika pentadbiran Perikatan Nasional (PN) sebelum ini, UMNO diberi 14 jawatan menteri, Timbalan Perdana Menteri, dan kemudian jawatan Perdana Menteri.

Ahli Parlimen Bera itu juga mendedahkan beliau telah memaklumkan kepada Majlis Tertinggi (MT) UMNO bahawa Barisan Nasional (BN) akan kalah pada Pilihan Raya Umum Ke-15 (PRU-15), tetapi MT enggan menerima maklumat disalurkan agensi-agensi tertentu.

Menurutnya MT dan Perhimpunan Agung UMNO (PAU) begitu yakin akan mencapai kemenangan besar sekiranya PRU-15 diadakan segera, sedangkan dalam laporan yang beliau terima menunjukkan gabungan itu akan kalah.

MT tolak maklumat agensi kata UMNO kalah jika PRU-15 awal


Ramai Menteri bercuti sudah pulang, PM enggan sebut nama

Selepas arahan dikeluarkan supaya semua Menteri yang sedang bercuti pulang segera, Datuk Seri Ismail Sabri Yaakob berkata ramai Menteri Kabinetnya sudah pulang namun enggan mendedahkan nama setiap individu tersebut.

Perdana Menteri berkata selepas arahan diberikan supaya pulang bagi membantu kerajaan yang sedang berdepan bencana banjir, semua Menteri yang sedang bercuti nampaknya sudah pulang ke tanahair dan berusaha mendapatkan tiket pulang lebih awal.

Bagaimanapun, Ismail Sabri berkata mereka perlu menjalani kuarantin wajib sebelum dibenarkan keluar melawat kawasan bencana itu kerana perlu mematuhi perintah kuarantin bagi memastikan mereka bebas jangkitan Covid-19.

“Ramai menteri sudah balik. Saya tidak mahu menyebut nama, namun mereka sudah ke luar negara lebih awal sebelum banjir berlaku.

“Yang belum bercuti, mereka sudah membatalkan perancangan itu. Saya juga ada merancang untuk menunaikan umrah pada 1 Januari depan, namun saya sudah membatalkannya dan tidak jadi pergi.

“Apabila arahan untuk pulang dikeluarkan, mereka segera kembali ke Malaysia tetapi perlu menjalani kuarantin di rumah dahulu.

“Ada mereka minta mahu keluar, semalam (untuk melawat kawasan banjir), namun saya tidak benarkan dan meminta mereka tunggu kerana jika bawa penyakit nanti susah pula,” katanya hari ini.

Ismail Sabri terdahulu mengadakan sidang media di Masjid Al-Muttaqin hari ini.

Pada 24 Disember lalu, Ismail Sabri mengarahkan semua Menteri Kabinet diarahkan pulang segera ke tanahair dan membatalkan percutian mereka jika berada di luar negara.

Arahan tersebut diberikan supaya semua Menteri dalam pentadbirannya dapat membantu rakyat yang sedang berdepan bencana banjir besar melanda negara dan sudah mengakibatkan banyak kematian ketika ini.

“Saya sudah arahkan semua menteri yang rancang percutian masing-masing untuk batalkan percutian mereka, mereka yang berada di luar negara yang boleh balik, balik segera.

“Supaya kita boleh bersama rakyat yang sedang kesusahan ini,” katanya sebelum ini.

Gesaan Ismail Sabri itu tampil selepas kematian mangsa akibat banjir yang memusnahkan bandar-bandar utama di Lembah Klang dan negeri-negeri lain semakin meningkat.

Pemimpin politik sama ada Ahli Parlimen dan Ahli Dewan Undangan Negeri (ADUN) menerima kecaman awam susulan kegagalan menggerakkan usaha pemindahan dan menyelamat di Selangor yang paling terjejas akibat banjir yang berlaku.

Hujan lebat sejak hujung minggu lalu menyebabkan sebahagian besar Shah Alam, Klang, dan Hulu Langat ditenggelami air.

Jabatan Meteorologi Malaysia (MetMalaysia) turut mengeluarkan ramalan luruan monsun bakal berlaku selepas perayaan Krismas di mana ia boleh menyebabkan hujan berterusan di timur Johor, timur Sabah dan barat Sarawak dalam tempoh 28 hingga 30 Disember ini.

Luruan monsun pada 27 hingga 30 Disember itu adalah angin sejuk dari Siberia yang menyebabkan angin kencang dan laut bergelora di Laut China Selatan.

MetMalaysia turut memaklumkan angin kencang dan laut bergelora diramal di perairan Laut China Selatan itu turut termasuk kawasan perairan pantai timur semenanjung pada 26 hingga 30 Disember.

“Orang awam yang merancang perjalanan ke kawasan berkenaan dinasihatkan sentiasa berwaspada dan peka dengan maklumat terkini.”


ADUN pembangkang Selangor sumbang elaun ke tabung Covid-19

Seorang Ahli Dewan Undangan Negeri (ADUN) Dengkil, Adhif Syan Abdullah mengumumkan akan menyumbang sepenuhnya elaun sebagai ADUN ke dalam Akaun Amanah Bencana Covid-19 selama tiga bulan bermula bulan ini.

ADUN pembangkang di Selangor itu berkata keputusan tersebut diambil susulan inisiatif daripada ahli Kabinet Kerajaan Persekutuan serta penjawat awam yang terlebih dahulu mengambil langkah demikian.

“Jadi saya sebagai ADUN mewakili Perikatan Nasional (PN) di Selangor membuat keputusan atas kehendak saya sendiri selepas melihat keikhlasan serta kesungguhan usaha memerangi Covid-19 oleh Perdana Menteri Tan Sri Muhyiddin Yassin,” katanya dalam satu kenyataan hari ini.

ADUN Bersatu itu juga mencabar supaya ADUN-ADUN Pakatan Harapan (PH) daripada Kerajaan Negeri Selangor (serta lain-lain negeri di seluruh negara) turut berbuat demikian bagi menunjukkan tanda solidariti terhadap usaha kerajaan melawan pandemik itu.

“Saya sarankan ADUN-ADUN PH berhenti mencari kesalahan kerajaan sebaliknya mencontohi pemimpin PN dalam melakukan pengorbanan serta komitmen yang ditunjukkan dengan menyumbang elaun mereka ke arah yang sama,” tegasnya.

Tambahnya, usaha memerangi pandemik itu sepatutnya merupakan satu usaha bersama.

“Mereka ini tidak wajar menganggu usaha cemerlang Kerajaan Persekutuan ini,” katanya.

Perdana Menteri, Tan Sri Muhyiddin Yassin sebelum ini memutuskan agar tiga bulan gaji, Menteri dan Timbalan Menteri dipotong dan disalurkan ke dalam Akaun Amanah Bencana sebagai membiayai perbelanjaan berkaitan Covid-19.

Langkah yang diambil itu katanya, sebagai tanda kesungguhan kerajaan untuk membantu mereka yang menerima kesan akibat penularan wabak pandemik berkenaan.

Terkesan dengan pengumuman itu, Ketua Setiausaha Negara Tan Sri Mohd Zuki Ali mengumumkan penjawat awam akan turut menyumbang ke tabung itu.

Katanya, untuk itu sebahagian Imbuhan Tetap Keraian (ITK) bagi Pengurusan Tertinggi dan Gred 44 hingga Gred 56 serta Imbuhan Tetap Khidmat Awam (ITKA) bagi Gred 29 hingga Gred 41 yang dinikmati oleh penjawat awam ketika ini akan disumbangkan kepada akaun itu dalam tempoh tiga bulan.

Jelasnya, sumbangan membabitkan lebih 800,000 penjawat awam itu bagaimanapun tidak termasuk petugas barisan hadapan serta penjawat awam Gred 1 hingga Gred 28 yang dianggarkan berjumlah lebih RM30 juta.


Kes jangkitan Covid-19 menurun bawah paras 3,000

Jumlah kes jangkitan baharu Covid-19 hari ini menurun bawah paras 3,000 kes berbanding beberapa hari sebelum ini.

Kes harian yang direkodkan hari ini adalah sebanyak 2,342 dan lebih rendah berbanding kes semalam sebanyak 3,010.

Ketua Pengarah Kesihatan, Tan Sri Dr Noor Hisham Abdullah memaklumkan, perkembangan itu menyaksikan jumlah kumulatif sebanyak 2,810,689 kes.

Menurut beliau, Maklumat terperinci akan dimuatnaik ke laman CovidNOW: https://covidnow.moh.gov.my.


Rayuan kes dadah anak Mat Sabu diputuskan pada 27 Okt

Keputusan rayuan anak Presiden Amanah Mohamad Sabu, Ahmad Saiful Islam berhubung pertuduhan penyalahgunaan dadah akan diputuskan Mahkamah Tinggi pada 27 Oktober depan.

Anak bekas Menteri Pertahanan itu sebelum ini disabitkan hukuman penjara lapan bulan kerana penyalahgunaan dadah.

Hakim Collin Lawrence Sequerah menetapkan tarikh itu selepas mendengar hujahan peguam Nasar Khan yang mewakili Saiful, 33, dan Timbalan Pendakwa Raya (TPR) Izalina Abdullah.

Terdahulu, Nasar berhujah, dalam kes itu pihak polis hanya mengambil satu sampel urin anak guamnya dan proses pengambilan sampel tersebut tidak mengikut peraturan serta terdapat percanggahan antara keterangan saksi pendakwaan berhubung sampel itu.

“Selain itu, terdapat kesilapan pada ekshibit botol sampel air kencing itu dan kepincangan dalam rantaian penguasaan sampel tersebut selain sampel disimpan terlalu lama sebelum diuji di makmal,” katanya lapor Bernama.

Izalina berhujah prosedur pengambilan sebotol sampel urin ke atas perayu (Saiful) adalah memadai dan teratur mengikut undang-undang.

“Isu sampel urin dicemari tidak pernah dibangkitkan oleh pihak pembelaan kepada mana-mana saksi pendakwaan dan tiada pada bila-bila masa perayu membuat laporan polis yang mengatakan dia dianiaya berikutan proses pengambilan sampel urin yang konon tidak teratur.

“Oleh itu, majistret (Mohamad Aizat Abdul Rahim) tidak tersalah arah dalam menjatuhkan hukuman ke atas perayu dan tiada faktor menyebabkan Mahkamah Tinggi perlu ubah dapatan Majistret. Pihak kami memohon rayuan perayu ditolak dan hukuman ke atasnya dikekalkan,” katanya.

Saiful didakwa menggunakan dadah jenis THC di sebuah hotel pada jam 2.05 pagi, 5 Januari 2019.

Pada 2 Julai 2020, Saiful memfailkan rayuan terhadap keputusan Majistret Mohamad Aizat Abdul Rahim pada 24 Jun tahun sama yang mensabitkannya atas kesalahan di bawah Seksyen 15(1)(a) Akta Dadah Berbahaya 1952 dan menghukumnya dengan penjara lapan bulan.

Mohamad Aizat menjatuhkan hukuman itu terhadap Saiful selepas mendapati pihak pembelaan gagal menimbulkan keraguan munasabah di akhir kes pembelaan dan mengarahkannya menjalani dua tahun pengawasan di bawah Agensi Antidadah Kebangsaan (AADK) serta polis sejurus selesai menjalani hukuman penjara itu.

Bagaimanapun mahkamah membenarkan permohonannya untuk menangguhkan pelaksanaan hukuman penjara sementara menunggu rayuan di Mahkamah Tinggi.


Mengapa menteri kerajaan PMX belum isytihar harta? soal Syed Saddiq

Barisan menteri kerajaan campuran Datuk Seri Anwar Ibrahim yang belum mengisytiharkan harta mereka dikritik Ahli Parlimen Muar, Syed Saddiq Syed Abdul Rahman.

Presiden Parti Ikatan Demokratik Malaysia (MUDA) itu membidas menteri yang dilantik tidak mengisytiharkan harta mereka walaupun sudah tujuh bulan memerintah walaupun ia sebelum ini menjadi amalan sejak 2018.

“Saya tanya soalan mudah. Sudah tujuh bulan berkuasa, mengapa barisan Kabinet belum isytiharkan harta?

“Ini mengenai tadbir urus kerajaan yang baik #PolitikBaru. Ia (pengisytiharan harta) sudah menjadi amalan sejak 2018. Malah dikongsi secara terbuka melalui laman web SPRM,” katanya dalam ciapan di akaun Twitter.

Semalam ketika sidang medianya, Syed Saddiq turut mengulas isu sama dengan berkata, pengisytiharan harta cara yang baik untuk mengelakkan berlakunya penyelewengan dalam kalangan menteri.

Melalui ciapan sama, Syed Saddiq turut mempersoalkan mengapa dasar berkaitan pengisytiharan harta itu dihentikan.

“Mengapa berhentikan dasar ini? Apa yang perlu disembunyikan?” katanya.

Pada 2018, Tun Dr Mahathir Mohamad selaku Perdana Menteri ketika itu memaklumkan semua anggota pentadbiran termasuk menteri, timbalan menteri dan setiausaha politik dikehendaki mengisytihar harta masing-masing kepada beliau.

Ketika mengumumkan langkah itu, Dr Mahathir berkata maklumat diterimanya tidak akan disembunyikan, sebaliknya akan turut disampaikan kepada agensi bertanggungjawab berkenan pencegahan rasuah.

Sejak beberapa hari lalu, MUDA menarik perhatian dalam kancah politik negara apabila mengumumkan akan bertanding secara solo dalam enam Pilihan Raya Negeri (PRN).

Selepas dituduh tergesa-gesa dalam membuat keputusan itu selain dikatakan tidak mahu bekerjasama dengan Anwar, Presiden MUDA itu membalas bahawa parti itu disisihkan dan diperlekeh selepas dan tiga surat dihantar untuk bertemu Pakatan Harapan (PH) tidak dilayan.


Terbukti sudah, demi kuasa dan kemaruk nak jadi PM prinsip pun dicampak

Kini sudah terbukti, parti mana yang sebenarnya mabuk hendak berkuasa dan siapa sebenarnya yang kemaruk nak jadi Perdana Menteri (PM) sehingga prinsip perjuangan sendiri dicampak ke laut dalam.

Sudah lah hendak jadi Perdana Menteri pun terpaksa minta masa tambahan, bila hendak bentuk Kabinet pula terpaksa tunduk kepada parti lain takut nanti sokongan ditarik pula.

Slogan reformasi dan mahu melawan rasuah yang diperjuangkan selama ini nampaknya sudah boleh dicampak jauh ke tong sampah, habis semua ditipu hanya kerana kepentingan seorang individu yang mahu menjadi Perdana Menteri.

Berdegar-degar melaungkan slogan reformasi tetapi selepas menjadi kerajaan yang diangkatnya pula kleptokrasi.

Hilang sudah moral politik apabila pemimpin yang terpalit dengan kes rasuah disanjung dan diangkat hanya semata-mata kerana status anak muridnya yang berjasa menjadikannya seorang Perdana Menteri.

Apakah kriteria pemilihan yang dibuat oleh Anwar Ibrahim sehingga melayakkan anak muridnya, Zahid Hamidi diletak sebagai Timbalan Perdana Menteri?

Adakah ini formula reformasi dicampur dengan kleptokrasi yang sedang digunakan untuk mentadbir negara?

Adakah Anwar sudah buta hatinya tidak melihat terlebih dahulu kad laporan Presiden UMNO tersebut sebelum melantiknya?

Nampak sahaja Anwar ini zuhud tetapi yang ditakuti sebenarnya adalah Zahid.

Pembentukan barisan Kabinet kerajaan campuran ini tidak mencerminkan keseriusan untuk membanteras isu rasuah yang selama ini dicanang dalam kempen-kempen pilihan raya, malah tidak mustahil ia akan mencambahkan lagi benih-benih rasuah dalam kerajaan PH-BN ini.

Bagaimana rakyat mahu mempercayai kerajaan yang dibentuk ini akan menjadi bersih apabila dalamnya terdapat pemimpin kotor yang dilantik memegang jawatan utama pula?

Apakah jaminan kerajaan yang dibentuk ini akan menjaga rakyat apabila rakyat sendiri tidak yakin dengan kerajaan sekarang ini akan dapat membela nasib mereka?

Jika ini yang disajikan kepada rakyat, tidak ada siapa lagi yang boleh diharapkan dapat menjaga mereka apabila ahli politik kini hanya mementingkan diri demi berkuasa semata-mata.

Sebagai ahli politik sepatutnya tunjuk lah contoh yang lebih baik kepada rakyat, bukan dengan melanggar moral dan etika hanya semata-mata mengejar jawatan untuk berkuasa.

Sekarang siapa menjadi penjilat perasuah hendak jadi Perdana Menteri?


Ya Allah, jangan biarkan aku sendiri

Ketika dukacita membaluti perasaan, jiwa pula gelisah kerana dihujani masalah yang semakin parah. Diri seolah hilang arah dan tidak ada tempat untuk menggantung harapan dan mengadu segala masalah yang bersarang di hati.

Maka tatkala itu ingatlah akan Dia yang Maha Berkuasa atas segala sesuatu.

Dalam sebuah hadis yang diriwayatkan oleh Abdullah bin Amru, beliau berkata Rasulullah SAW bersabda:

لِكُلِّ عَمَلٍ شِرَّةٌ، وَلِكُلِّ شِرَّةٍ فَتْرَةٌ، فَمَنْ كَانَتْ فَتْرَتُهُ إِلَى سُنَّتِي، فَقَدْ أَفْلَحَ، وَمَنْ كَانَتْ إِلَى غَيْرِ ذَلِكَ فَقَدْ هَلَكَ

Maksudnya: “Setiap amalan ada masa semangatnya, dan setiap masa semangat memiliki masa jatuhnya. Barangsiapa ketika jatuh ia kembali kepada sunnahku maka beruntunglah dia. Dan barangsiapa ketika jatuh ia kembali kepada selain ajaranku, maka binasalah dia.” (HR Ahmad, sahih)

Kisah Nabi Muhammad SAW memujuk sahabat

Ada sebuah kisah yang telah diriwayatkan di dalam hadis Nabi Muhammad SAW mengenai seorang sahabat yang telah didatangi oleh Baginda. Wajahnya yang sedih dan muram telah menarik perhatian Baginda untuk menegurnya.

Daripada Abu Said al-Khudri r.a. katanya: “Rasulullah SAW telah memasuki masjid. Tiba-tiba terdapat seorang sahabat bernama Abu Umamah r.a. sedang duduk di sana.

Baginda bertanya: “Wahai Abu Umamah, kenapa aku melihat kau sedang duduk di dalam masjid sedangkan ketika ini bukanlah waktu solat?” Abu Umamah menjawab: “Dukacita dan hutang menyelubungiku wahai Rasulullah!”

Rasulullah menjawab: “Mahukah kamu aku ajarkan satu doa, jika kamu membacanya Allah akan menghilangkan rasa dukacitamu dan melangsaikan hutangmu.” Abu Umamah menjawab: “Sudah tentu, wahai Rasulullah.” Maka Baginda bersabda: “Ucapkanlah pada waktu pagi dan petang bacaan ini:

اللَّهُمَّ إِنِّي أَعُوذُ بِكَ مِنْ الْهَمِّ وَالْحَزَنِ وَأَعُوذُ بِكَ مِنْ الْعَجْزِ وَالْكَسَلِ وَأَعُوذُ بِكَ مِنْ الْجُبْنِ وَالْبُخْلِ وَأَعُوذُ بِكَ مِنْ غَلَبَةِ الدَّيْنِ وَقَهْرِ الرِّجَالِ

Maksudnya: “Ya Allah, sesungguhnya aku berlindung kepada Engkau daripada kedukaan dan kesedihan. Aku berlindung kepada Engkau daripada sifat lemah dan malas. Aku berlindung kepada Engkau daripada sifat pengecut dan bakhil. Dan aku berlindung kepada Engkau daripada bebanan hutang dan penindasan manusia.”

Abu Umamah r.a. berkata: “Setelah membaca doa tersebut, Allah menghilangkan kedukaanku dan melunaskan hutangku.” (HR Abu Daud, sahih)

Allahuakbar.

Sungguh, saat kita ditimpa masalah, jiwa tidak akan lari daripada rasa resah dan bimbang.

Namun yakinlah bahawa kita masih ada Allah SWT. Dialah yang memberi ujian, dan hanya Dia juga yang mampu memberi keamanan kepada hati. Maka ketika kita jatuh, kembalilah kepada-Nya. Dialah sebaik-baik tempat untuk kita bergantung.
وَكَفَىٰ بِٱللَّهِ وَكِيلًا

Maksudnya : “Dan cukuplah Allah sebagai Pemelihara.” (Al-Ahzab : 3)

Ustazah Asma’ Harun


Asyraf Wajdi cakap tak ikut fakta kata Covid-19 tamat 1 Mei: Khairy

Menteri Kesihatan Khairy Jamaluddin sekali lagi menolak desakan pemimpin politik supaya Pilihan Raya Umum Ke-15 (PRU-15) diadakan segera, sambil menjelaskan bukan rakyat yang membuat gesaan itu, selain isu Covid-19 yang belum selesai.

Ahli Parlimen Rembau itu mengingatkan bahawa negara kini masih berada pada fasa peralihan endemik, belum memasuki fasa endemik untuk membenarkan aktiviti tanpa kawalan kesihatan, termasuklah ceramah besar-besaran.

Malah, beliau mengatakan kenyataan Ketua Pemuda UMNO Datuk Asyraf Wajdi Dusuki mengenai Covid-19 telah tamat sebagai tidak tepat dan tidak berasas sama sekali, selain faktanya juga salah.

Sambil menyifatkan desakan mengadakan pilihan raya dalam masa terdekat sebagai desakan politik semata-mata, Khairy berkata rakyat tidak pula mendesak diadakan PRU-15 segera.

Menurutnya Akta Pencegahan dan Pengawalan Penyakit Berjangkit 1988 (Akta 342) masih dikuatkuasakan dan pelaksanaan PRU-15 dalam masa terdekat hanyalah desakan ahli politik yang tidak memikirkan soal kesihatan rakyat.

“Saya sebagai Menteri Kesihatan masih mengisytiharkan Malaysia sebagai kawasan pandemik Covid-19 dan dalam fasa peralihan endemik, maksudnya kita masih lagi adakan beberapa sekatan seperti memakai pelitup muka.

“Kalau nak jaga kesihatan awam, kita tunggu beberapa bulan lagi hingga ke fasa endemik dan saya lebih selesa (PRU-15 diadakan) sebagai Menteri Kesihatan pada waktu itu.

“Lagipun tiada desakan daripada rakyat, sebaliknya lebih kepada ahli politik,” katanya pada sidang akhbar Majlis Pelancaran Jelajah Agenda Nasional Malaysia Sihat (ANMS) Peringkat Negeri di Banda Hilir di Melaka, hari ini.

Khairy berkata demikian ketika diminta mengulas kenyataan dikeluarkan Asyraf Wajdi yang konsisten mendesak pelaksanaan PRU-15 dengan alasan mandat rakyat harus dikembalikan.

Antara hujah dikemukakan Asyraf Wajdi ialah pandemik Covid-19 secara rasmi berakhir pada 1 Mei 2022 apabila kerajaan mengumumkan negara memasuki fasa endemik dan rakyat sudah mencapai imunisasi berkelompok.

Sementara itu, memetik Utusan Khairy berkata fasa peralihan endemik merupakan tempoh kritikal untuk memastikan tiada sebarang gelombang serius tercetus sebelum negara memasuki fasa endemik.

Katanya, hujah yang dilontarkan Asyraf Wajdi itu juga secara terang-terangan salah dan tidak berasas.

“Asyraf Wajdi sahabat saya, tetapi fakta kenalah betul, dia sebut pandemik dah tamat di Malaysia itu tak betul. Pertubuhan Kesihatan Sedunia (WHO) akan umumkan nanti bahawa Covid-19 ini bukanlah sesuatu health emergency of international concern.

“Masa itu kita juga akan buat pengumuman bahawa tidak lagi menggunakan Akta 342, kini kita masih lapor kes harian Covid-19 kerana gelombang masih datang dan pergi, jadi kita masih lagi bersikap berhati-hati,” katanya.

Untuk rekod, desakan supaya PRU-15 diadakan segera hanya datang daripada Barisan Nasional (BN), khususnya UMNO, manakala parti-parti lain menggesa Parlimen dibubarkan sehingga tamat penggal pada tahun depan.

Perdana Menteri yang juga Naib Presiden UMNO Datuk Seri Ismail Sabri Yaakob dalam wawancara dengan sebuah akhbar kewangan Jepun, Nikkei Asia sebelum ini membayangkan PRU-15 tidak akan disegerakan sebaliknya kerajaan beliau akan menumpukan terlebih dahulu usaha memperkukuhkan semula ekonomi negara dan rakyat.


Ketua UMNO gagal tangguh ganti rugi RM300,000 kepada MP DAP

Mahkamah Tinggi Kuala Lumpur menolak permohonan Ketua UMNO Bahagian Sungai Besar, Datuk Seri Jamal Md Yunos untuk menggantung perlaksanaan penghakiman yang memerintahkannya membayar ganti rugi RM300,000 kepada Ahli Parlimen DAP Seputeh, Teresa Kok.

Peguam Datuk SN Nair yang mewakili Kok berkata Pesuruhjaya Kehakiman Datuk Mohd Arief Emran Arifin menolak permohonan Jamal selaku defendan dengan kos RM3,000 yang perlu dibayar kepada Kok iaitu plaintif.

“Mahkamah menolak permohonan (Jamal) untuk menggantung perlaksanaan penghakiman Mahkamah Tinggi itu dengan alasan tidak wujud apa-apa keadaan istimewa untuk penggantungan,” katanya ketika dihubungi pemberita selepas prosiding secara dalam talian hari ini (21 Mac 2023).

Sementara itu, peguam Rejinder Singh yang mewakili Jamal ketika dihubungi mengesahkan perkara itu dan pihaknya akan merayu terhadap keputusan berkenaan.

Pada 26 Julai 2022, Kok berjaya memperoleh ganti rugi RM300,000 selepas memenangi kes saman fitnah terhadap Jamal atas dakwaan menyalahgunakan dana Yawas selepas Mahkamah Tinggi membenarkan tuntutan saman Kok selaku plaintif terhadap defendan iaitu Jamal, yang difailkan pada 6 April 2017.

Dalam keputusan itu, JC Mohd Arief turut mengarahkan defendan (Jamal) membayar kos RM50,000 kepada plaintif.

Ahli Parlimen Seputeh itu yang memfailkan saman tersebut pada 6 April 2017, mendakwa Jamal telah mengeluarkan kenyataan berbaur fitnah terhadapnya berkaitan dana Yawas ketika mengadakan sidang media pada 8 Mac 2017.

Dalam penyataan tuntutan, Kok mendakwa kenyataan berkenaan telah disiarkan oleh media cetak dan elektronik termasuk dalam laman sosial Facebook milik Jamal.

Beliau mendakwa kenyataan fitnah itu antara lain memberikan gambaran bahawa beliau telah menyalahgunakan dana kerajaan negeri untuk kegunaan sendiri dan seorang yang tidak beretika.

Oleh itu, plaintif menuntut ganti rugi am sebanyak RM1 juta, ganti rugi pampasan, ganti rugi teruk dan teladan serta perintah injunksi bagi menghalang defendan atau mana-mana ejennya daripada menerbitkan semula kenyataan fitnah berkenaan.


Lebih 15.53 juta terima dos ketiga

Kementerian Kesihatan (KKM) hari ini memaklumkan sejak 1 Oktober 2021 hingga semalam (22 Mac 2022), seramai 15,530,830 atau 66.0 peratus individu dewasa telah menerima dos penggalak.

Semalam sahaja seramai 21,375 individu dewasa menerima suntikan dos ketiga itu, ketika amaran terus dikeluarkan berkaitan penularan varian Omicron versi BA.2 yang paling pantas menjangkiti walaupun kesannya tidak teruk.

Sebelum ini, Ketua Pengarah Kesihatan Tan Sri Dr Noor Hisham Abdullah mengingatkan orang ramai supaya mengambil suntikan vaksin Covid-19, termasuk dos penggalak, susulan peningkatan varian Omicron BA.2.

Sementara itu, seramai 22,945,101 atau 97.5 peratus daripada populasi dewasa juga telah lengkap divaksinasi, manakala 23,221,040 atau 98.7 peratus lagi menerima sekurang-kurangnya satu dos.

Sejak 8 September tahun lalu hingga semalam juga, seramai 2,845,415 atau 91.5 peratus remaja berusia antara 12 dan 17 tahun telah lengkap divaksinasi, manakala 2,943,210 atau 94.6 peratus lagi menerima sekurang-kurangnya satu dos.

Manakala bagi Program Imunisasi Covid-19 Kebangsaan Kanak-Kanak (PICKids) yang dilancarkan 3 Februari lalu hingga semalam, seramai 1,272,121 atau 35.8 peratus kanak-kanak berusia lima hingga 11 tahun telah menerima dos pertama masing-masing.

Keseluruhannya sebanyak 68,546,897 dos vaksin Covid-19 telah diberikan kepada populasi Malaysia, termasuk rakyat asing, dengan 25,790,516 atau 79.0 peratus telah lengkap divaksinasi, dan 27,436,371 atau 84.0 peratus menerima sekurang-kurangnya satu dos.

Sebelum ini, Dr Noor Hisham memaklumkan dalam tempoh 1 Mac hingga 17 Mac lalu kes membabitkan varian Omicron BA.2 meningkat kepada 27.1 peratus berbanding Januari dan Februari antara 0.9 peratus dan 2.7 peratus.

“KKM menjangkakan, besar kemungkinan varian Omicron sub-lineage BA.2 akan menjadi varian yang dominan di Malaysia. Justeru, orang ramai perlu berwaspada dengan peningkatan penularan varian Omicron BA.2.

“Pada masa sama, kita juga perlu khuatir kepada penularan berpanjangan varian Delta yang diketahui berupaya mengakibatkan jangkitan yang lebih serius terutama dalam kalangan mereka yang tidak divaksinasi atau tidak menerima dos penggalak,” katanya.

Pecahan pemberian vaksin mengikut negeri sehingga 22 Mac 2022. – Sumber Covidnow KKM


Hakim tegur peguam Rosmah tak buat persediaan hujahan

Peguam bagi Datin Seri Rosmah Mansor pagi ini meminta lebih masa untuk membentangkan hujah mereka memohon hakim Mahkamah Tinggi Mohamed Zaini Mazlan menarik diri dan menangguhkan keputusannya dalam perbicaraan rasuah Datin Seri Rosmah Mansor.

Bagaimanapun, Mohamed Zaini tidak berpuas hati kerana peguam Datuk Jagjit Singh dan peguam bersamanya Datuk Akberdin Abdul Kadir kelihatan tidak membuat persediaan dan menuntut penjelasan selepas mereka tergesa-gesa menghantar surat kepada mahkamah pada Selasa bersama-sama dengan permohonan supaya hakim menarik diri.

“Datuk Jagjit, anda datang dari zaman di mana penghujahan bertulis adalah perkara biasa dan rakan sekerja anda telah menghantar surat tergesa-gesa dengan 15 alasan mengapa perbicaraan ini tidak perlu diteruskan.

“Apabila anda menghantar sesuatu seperti ini, mahkamah akan menetapkan pada hari yang sama atau seterusnya untuk mendengar permohonan ini.

“Dengan berbuat demikian, kenapa kamu tidak bersedia? Anda sepatutnya bersedia. Saya telah membaca afidavit anda dan saya tidak perlu menyangkal sebarang fakta.

“Tidakkah anda fikir fakta yang didakwa dalam afidavit anda mungkin sesuatu dalam pengetahuan saya terutamanya kerana ia berkaitan dengan penghakiman yang saya tulis?” soal Mohamed Zaini kepada Jagjit.

Sebelum itu, Mohamed Zaini juga memaklumkan beliau menghabiskan cuti Hari Kebangsaan, semalam untuk meneliti permohonan yang difailkan pasukan pembelaan.

Dalam jawapannya, Jagjit berkata beliau tidak meminta penangguhan tetapi hanya beberapa minit untuk meneliti jawapan pihak pendakwaan terhadap afidavit mereka, yang menurut peguam bela hanya diterimanya pagi ini.

Jagjit: Saya telah menyediakan Yang Arif, dan saya telah membaca afidavit ini berkali-kali dan saya datang dari era penyerahan bertulis…

Hakim: Kagumkan saya dengan pengetahuan anda Datuk, dan sila beritahu saya apabila anda sudah bersedia.

Ketua pendakwaan Datuk Seri Gopal Sri Ram berdiri dan memberitahu mahkamah bahawa beliau bersedia untuk membincangkan permohonan penarikan diri serta-merta tetapi tidak kisah jika pihak pembelaan memerlukan sedikit masa.

Peguam Rosmah telah mengemukakan permohonan untuk menyingkirkan Mohamed Zaini daripada meneruskan perbicaraan berikutan dakwaan kononnya dokumen keputusan penghakiman telah bocor.

Asas bagi Rosmah, yang pernah menerajui pejabat bahagian ‘Wanita Pertama Malaysia (FLOM)’, adalah berdasarkan kebocoran keputusan penghakiman yang dikatakan untuk kesnya yang diterbitkan sebuah blog hujung minggu lalu, yang kini dalam siasatan polis.

Ia merupakan kebocoran kedua mengenai prosiding kehakiman kerana minggu lepas, draf penghakiman melibatkan Najib diterbitkan blog sama, sebelum pendaftar Mahkamah Persekutuan membuat laporan polis.

Blog terbabit dikendalikan seorang penulis yang kini bersembunyi di luar negara setelah beberapa waran tangkap dikeluarkan terhadapnya.

Dalam permohonannya, Rosmah mendakwa kebocoran itu telah mengurangkan keyakinannya terhadap keupayaan dan integriti Mohamed Zaini sebagai hakim bicara untuk membuat keputusan dengan saksama.

Didakwa pada November 2018, Rosmah – isteri bekas Perdana Menteri Datuk Seri Najib Razak yang kini menjadi banduan di Penjara Kajang -menghadapi satu pertuduhan meminta RM187.5 juta, berhubung projek tenaga solar hibrid di sekolah luar bandar di Sarawak.

Dia juga didakwa atas dua lagi menerima rasuah berjumlah RM6.5 juta daripada bekas pengarah urusan Jepak Holdings, Saidi Abang Samsudin.


Zahid hadapi tuduhan rasuah, tak patut dilantik jadi TPM: BERSIH

Gabungan Pilihan Raya Bersih dan Adil (BERSIH) kesal dan kecewa terhadap dua perkara berkaitan senarai Jemaah Menteri dalam Kabinet Datuk Seri Anwar Ibrahim yang diumumkan malam tadi (2 Disember 2022).

Menurut mereka Anwar tidak sepatutnya melantik Presiden UMNO yang juga Pengerusi Barisan Nasional (BN) yang sedang menghadapi perbicaraan membabitkan 47 tuduhan, termasuk rasuah.

“Kami (BERSIH) kesal kerana Anwar telah melantik dirinya untuk memegang portfolio Kewangan yang mustahak, di mana ianya akan melemahkan semak dan imbang yang diperlukan bagi menjamin kita tidak kembali kepada zaman pentadbiran Datuk Seri Najib Razak di mana Perdana Menteri sebagai Menteri Kewangan hampir membankrapkan negara melalui skim 1MDB

“Kami juga kecewa kerana Ahmad Zahid Hamidi, yang sedang menjalan perbicaraan 47 pendakwaan rasuah telah dilantik menjadi TPM dan memengang jawatan Kementerian Kemajuan Desa dan Wilayah.

“Walaupun kami memahami politik disebalik pelantikan ini, ianya mengecewakan apabila prinsip telah dikebelakangkan.

“Kedua-dua pelantikan yang dipersoalkan ini mengancam usaha dan komitmen Anwar untuk melawan korupsi,” kata BERSIH dalam satu kenyataan hari ini (3 Disember 2022).

Terdahulu, beberapa pihak menegur Pengerusi Pakatan Harapan (PH) yang juga Perdana Menteri dan turut menjadi Menteri Kewangan, serta melantik Zahid yang sedang dibicarakan di mahkamah, sebagai TPM.

Sebelum ini, BERSIH dalam satu kenyataan menggesa Anwar tidak melantik kumpulan kluster mahkamah dalam barisan pentadbirannya.

BERSIH membuat pendirian ahli politik yang berdepan pendakwaan di mahkamah perlu diketepikan.

“BERSIH berpandangan bahawa sehingga dan melainkan kedua-dua pihak pendakwaan dan kehakiman benar-benar bebas daripada pengaruh politik, ahli politik yang masih mempunyai kes mahkamah mengambil jawatan eksekutif adalah langsung tidak boleh diterima.

“Ini kerana sebarang pembebasan akan dilihat sebagai pemberian pengampunan kepada mereka yang di pihak Eksekutif, sekalipun jika kes mereka secara meritnya layak dibebaskan.

“Hal ini akan melumpuhkan keyakinan rakyat terhadap kedua-dua AGC dan kehakiman,” katanya.

Sementara itu, BERSIH mengingatkan Anwar supaya menggandakan usaha memenuhi janji manifesto PH untuk melawan rasuah dan mengukuhkan integriti utama negara.

BERSIH berkata Anwar dan Kabinet baharunya perlu segera mengutamakan tiga tindakan berikut bagi menghapuskan sebarang keraguan campur tangan kes mahkamah dan konflik kepentingan:

1. Menjadikan Peguam Cara Negara untuk mengambil peranan Pendakwa Raya dengan segera sehingga pindaan perlembagaan dibuat untuk memisahkan peranan tersebut daripada Peguam Negara.

2. Menggalakkan kestabilan politik dan pemantauan parlimen dengan memberikan peranan bermakna kepada Pembangkang dan backbencher Kerajaan dalam kabinet bayangan dan Jawatankuasa Pilihan Khas (JPK), dengan gaji yang selayaknya, sokongan kajian polisi dan akses kepada maklumat kerajaan kepada menteri bayangan serta pengerusi dan timbalan pengerusi JPK. Hal ini akan seterusnya diperkukuh melalui penggubalan Akta Perkhidmatan Parlimen dan penubuhan Jabatan Belanjawan Parlimen.

3. Mereformasi proses pelantikan dan pemecatan pegawai awam utama seperti Pengerusi SPRM, SPR dan Pesuruhjaya SUHAKAM. Proses ini perlu dibebaskan daripada eksekutif dan dimasukkan peranan Parlimen, masyarakat sivil dan pihak berkepentingan yang lain yang lebih bermakna.


Berbanding Singapura, adakah vaksinasi Malaysia jauh ketinggalan?

Seringkali kita mendengar kritikan kononnya kadar vaksinasi di Malaysia perlahan, tambah-tambah Ketua Pembangkang, Datuk Seri Anwar Ibrahim yang setiap hari zikirnya sekarang ‘vaksin tak cukup’, kemudiaan bila habis zikir vaksin beliau akan sambung zikir ‘nombor’, selepas itu zikirnya ‘calon Perdana Menteri’ dan begitulah seterusnya.

Tidak dinafikan sememangnya kesedaran vaksinasi dikalangan rakyat semakin baik jika dibandingkan sebelum ini kerana terdapat segelintir mereka yang menolak vaksin sehingga terpaksa diberi penjelasan daripada sudut agama dan sains.

Kritikan lembap, perlahan dan tidak efisien dalam memberikan vaksin kepada orang ramai seringkali dijadikan modal politik, kononnya kerajaan sekarang gagal dalam menyediakan vaksin secukupnya kepada rakyat.

Isu bekalan dan pemberian vaksin kepada rakyat adalah dua perkara yang menjadi perdebatan, tidak dinafikan terdapat kekangan dalam bekalan vaksin kerana proses pembelian tidak lah semudah yang disangkakan dan masuk pula bab pemberian vaksin, ia perlu dijalankan secara teratur dan mengikut prosedur yang teliti kerana tidak boleh bermain dengan nyawa manusia.

Namun, secara faktanya pelaksanaan vaksinasi yang dijalankan oleh Kementerian Kesihatan Malaysia (KKM) dengan kerjasama petugas barisan hadapan lain boleh dianggap mencapai satu tahap yang boleh dibanggakan dan usaha keras mereka wajar diberikan pujian.

Tidak perlu kita buat perbandingan jauh, cukup memadai melihat negara jiran paling dekat kita, Singapura yang mempunyai jumlah penduduk 5.6 juta, jauh lebih kecil berbanding Malaysia tetapi pemberian vaksinasi kepada rakyat pun masih belum diselesaikan.

Malaysia yang memiliki 33 juta penduduk, jauh lebih ramai berbanding Singapura tetapi jumlah vaksinasi yang diterima rakyat di negara kita lebih jauh tinggi apabila seramai 6.8 juta lebih orang sudah disuntik vaksin.

Singapura setakat ini pun baharu 2 juta lebih orang rakyatnya diberikan vaksin.

Bukan itu sahaja, Singapura terlebih dahulu memulakan program vaksinasi mereka sebelum Malaysia, kita masih ingat ramai ketika itu yang menghentam kerajaan.

Singapura memulakan program vaksinasi mereka pada 8 Januari 2021, sementara Malaysia pada 24 Februari 2021.

Jika Singapura negara yang jauh lebih kecil penduduknya berbanding Malaysia pun masih bergelut dengan pemberian vaksin, adakah adil untuk kita menyalahkan sebelah pihak sahaja?

Ya, kita boleh menuduh kerajaan gagal tapi adakah itu fakta atau auta?

Faktanya, Singapura yang dikatakan memiliki kelengkapan yang canggih dan sistem perubatan yang moden pun masih tidak dapat memberikan vaksin secukupnya kepada rakyatnya.

Tetapi Malaysia yang sering dilabel sebagai mundur nampaknya lebih mendahului negara jiran dalam pemberian vaksinasi walaupun memiliki penduduk yang jauh lebih banyak.

Sememangnya senang untuk menjadi insan seperti Anwar, kritik dan kecam kerajaan kemudiaan minta dirinya jadi Perdana Menteri. Kemudiaan memandu Jaguarnya bersiar-siar depan Istana Negara.

Selesaikan isu Covid-19 terlebih dahulu jika mahu berpolitik, apabila pentas gelanggang dibuka, ketika itu lah tunjuk hebat pun tidak apa. Kerana kita tahu, sememangnya Anwar adalah calon Perdana Menteri paling lama menunggu gilirannya.


Ceramah dan formula Rafizi jadi pertaruhan kempen PKR pada PRN ini

Rafizi Ramli akan menjadi pertaruhan besar PKR untuk menyampaikan ceramah dan formula semasa kempen Pilihan Raya Negeri (PRN) di enam negeri nanti.

Timbalan Presiden PKR itu berkata parti tersebut akan bertanding 59 kerusi Dewan Undangan Negeri (DUN) pada PRN di enam negeri nanti dan mereka akan melancarkan bilik gerakan di tempat mereka bertanding tidak lama lagi.

“Memang kami akan bergerak ke satu negeri ke satu negeri, hujung minggu ada pelancaran rasmi semua bilik gerakan PKR di 59 tempat yang kami dijangka bertanding dan ia akan dibuat serentak.

“Semalam, ia dibuat di Kelantan dan Terengganu. Malam ini di Kedah dan Pulau Pinang, jadi esok ialah untuk (pelancaran bilik gerakan) di Selangor dan Negeri Sembilan,” katanya dipetik laporan BH.

Rafizi terdahulu menyertai Program Jelajah Madani di Suka Menanti.

Rafizi yang juga Pengarah Jawatankuasa Pilihanraya Pusat PKR berkata, pihaknya akan memastikan setiap kempen sepanjang PRN di enam negeri termasuk Kedah hanya menyentuh soal rakyat dan bukannya individu.

Katanya, walaupun Menteri Besar Kedah, Datuk Seri Muhammad Sanusi Md Nor sering disebut-sebut atau popular, namun ia bukan ukuran kekuatan sokongan kepada beliau dan parti gabungan Perikatan Nasional (PN).

“Jadi bagi saya, kaedah kita ialah bukan nak berlawan dengan Muhammad Sanusi, ahli politik jika nama gah, sering menjadi bualan dan sebutan, ia sebenarnya tidak melambangkan kekuatan kerana lagi dilambung ia akan membentuk persepsi yang berlainan dalam kalangan rakyat.

“Ada orang mungkin suka dan ada pula yang ambil tahu tetapi tak suka. Jadi bagi saya, kaedah kita bukan nak berlawan dengan Muhmmad Sanusi, tetapi lebih penting ialah masalah rakyat kerana Kedah adalah negeri ke lima miskin dalam Malaysia dengan sumbangan kepada pertumbuhan ekonomi masih lagi antara yang paling rendah,” katanya.

Rafizi berkata, pendekatan yang digunakan Muhammad Sanusi adalah dengan mengundang kontroversi dan ia tidak akan menjadi ukuran pada PRN nanti.

“Kita mahu kemenangan dan undi diperoleh nanti atas kesedaran rakyat, bukan atas emosi, populariti atau sebagainya,” katanya.

Pada masa sama, Rafizi yang juga Menteri Ekonomi berkata, beliau juga akan memastikan kempen kali tidak dicemari dengan permainan emosi bagi menutup kelemahan sebenar parti politik yang bertanding termasuk parti pembangkang.


Tawaran Anwar, Zahid tambah jawatan TPM janji ‘mi segera’: Tuan Ibrahim

PAS menyifatkan tawaran menambah dua jawatan Timbalan Perdana Menteri (TPM) yang dibuat oleh pasangan cikgu dan anak murid hanya sekadar janji kosong mahu menang Pilihan Raya Umum Ke-15 (PRU-15).

Terdahulu, Presiden UMNO Datuk Seri Ahmad Zahid Hamidi dan cikgunya, Datuk Seri Anwar Ibrahim membuat tawaran sama kepada pengundi Sabah dan Sarawak untuk memberi jawatan TPM kepada wakil dari negeri Borneo tersebut jika memenangi PRU pada 19 November nanti.

Bagaimanapun, Timbalan Presiden PAS, Datuk Seri Datuk Seri Tuan Ibrahim Tuan Man berkata cadangan itu cuma janji politik sekadar memenuhi permintaan parti politik di Sabah dan Sarawak.

“Tawaran bersifat ‘mi segera’ adalah gambaran kumpulan terdesak. Saya yakin apa saja yang diminta kepada kumpulan terdesak ini, akan dijanjikan.

“Minta sungai pun mungkin diluluskan namun persoalannya apakah ia wajar dan baik untuk masa depan negara,” katanya dipetik laporan BH.

Tuan Ibrahim berkata langkah untuk menambah satu lagi jawatan TPM perlu diteliti terlebih dahulu dan tidak hanya semata-mata untuk memancing undi semasa PRU-15 sahaja.

Katanya, jawatan Perdana Menteri dan TPM mestilah memikirkan kepada pembangunan seluruh negara.

“Tidak perlu wujud jawatan TPM bagi satu wilayah saja. Ia hanya akan menambah kos bagi kerajaan.

“Selama lebih 60 tahun kita merdeka, semua wilayah diberi perhatian sama. Bahkan kita telah wujudkan jawatan Menteri Hal Ehwal Sabah dan Sarawak,” katanya.

Semalam, Zahid ketika Perasmian Program Gelombang Biru Barisan Nasional (BN) Zon 3 Papar memaklumkan jawatan tiga TPM akan diwujudkan jika BN muncul dominan untuk membentuk kerajaan Persekutuan dengan jaminan wakil dari Sabah, Sarawak dan Semenanjung dilantik, yang menjadi manifesto parti untuk PRU-15.

Pengerusi Pakatan Harapan (PH) yang juga Presiden PKR, Anwar semasa Jelajah PH Sabah mengumumkan dua jawatan TPM membabitkan seorang dari Semenanjung dan seorang mewakili Sabah atau Sarawak (Borneo).


Kerjasama dengan PN-UMNO di Melaka, hanya Zahid sahaja tolak

Tidak ada masalah untuk Perikatan Nasional (PN) bekerjasama dengan UMNO sekiranya pilihan raya negeri (PRN) Melaka diadakan tetapi mungkin hanya Presiden parti itu, Datuk Seri Ahmad Zahid Hamidi sahaja yang menolak kerjasama itu.

Timbalan Presiden Bersatu Datuk Seri Ahmad Faizal Azumu itu berkata kerjasama PN dengan Perdana Menteri Datuk Seri Ismail Sabri Yaakob yang juga dari parti UMNO di peringkat kerajaan pusat berjalan dengan baik, jadi tidak ada masalah untuk perkara sama diteruskan dalam kerjasama politik bagi menghadapi PRN Melaka.

“Setakat hari ini saya adalah barisan Kabinet yang dipimpin oleh seorang dari UMNO. Kami bermesyuarat dengan baik, membuat keputusan secara bersama, mempertahankan keputusan-keputusan yang telah kami buat secara bersama dan ini akan kami teruskan.

“Jadi nak menjawab kepada soalan itu, kebanyakan pemimpin di atas sana tak ada masalah untuk bekerjasama. Mungkin ada satu dua orang yang tak mahu bekerjasama,” katanya ketika ditemui pemberita di Program Hari Sukan Negara peringkat daerah Alor Gajah hari ini.

Rabu lepas, Presiden UMNO Datuk Seri Dr Ahmad Zahid Hamidi membuat kenyataan parti itu tidak akan bekerjasama dengan Bersatu pada PRN Melaka.

Jelasnya lagi, Bersatu sentiasa membuka pintu rundingan dan bersedia untuk bekerjasama dengan sesiapa sahaja di luar sana, selagi ia tidak merosakkan agama, bangsa dan tanah air.

“Kalau ada yang kata tak nak bersama dengan kita, saya percaya mungkin itu pandangan peribadi, bukannya pandangan majoriti parti yang mereka wakili.

“Saya percaya masyarakat, terutama orang Melayu sangat berharap dan mendoakan orang politik tidak bergaduh dan bercakaran sesama sendiri.

“Sebaliknya mengerat dan merapatkan saf dan pada masa sama mementingkan rakyat lebih daripada kepentingan diri, kumpulan atau parti yang mereka wakili,” katanya lagi.

Suruhanjaya Pilihan Raya (SPR) sebelum ini menerima pemakluman rasmi berhubung pembubaran Dewan Undangan Negeri (DUN) Melaka penggal ke-14 pada Isnin lepas daripada Speaker Melaka, Datuk Seri Ab Rauf Yusoh, setelah kerajaan negeri dipimpin UMNO hilang majoriti.

Berdasarkan Fasal (4) Perkara 19 Perlembagaan Negeri Melaka, pilihan raya hendaklah diadakan dalam tempoh 60 hari daripada tarikh pembubaran DUN itu.